url: =LESSON 11 SEPT 7-13 KUMKIKNA LAMEN NUNTAKPIH ~ MUC\nLESSON 11 SEPT 7-13 KUMKIKNA LAMEN NUNTAKPIH\nAdmin 8:23:00 PM Articles, Sabbath School Lesson\nLESSON 11 SEPT 7-13\nKUMKIKNA LAMEN NUNTAKPIH\nTu Kaal Sung Sim Ding: Lk. 18: 1-8; Matt. 24- 25; 1Kor. 15: 12 – 19; Thsia. 8:14; 12:13; Mang. 21: 1-5; 22: 1-5.\nKAMNGAH: “Tua ahih manin kong it sanggamte aw, Topa sunga hanciamtakin na nasepna uh a mawkna suak lo cih thu thei na hih manun kiptakin ding un. A kilok zolo dingin om unla, Topa nasepna-ah hanciam tawntung un” 1Kor. 15: 58.\nPasian gam in tu-in nuntakpih ding hi. Hih thuhilh dingin Jesuh in a Nungzuipite sawl hi. Thuhilhna, mi huhna tungtawnin Vantung gam hilh uh hi. A khawnkhongin a ngah mah bangun man ngen lo-in piakhia ding uh hi (Matt. 10: 5-8).\nPasian gam in hih leitung kumpi gam tawh kibang lo hi. Pasian gam in hih leitung tawh kipawl lo hi (Jn. 18:36). Vantung gam in vangliatna tawh kidim a hong tung ding gam hi. Jesuh nunna, a nasep, a sihna leh sihna pan a hinkikna tawh Pasian gam hong kipan hi. Ahi zongin Jesuh hong pai kik ciangin hih leitung in vangliatna tawh kidim ding a, Pasian in leitungah Kumpi-in hong maangta ding hi. Tua hun ciangin Pasian gam kicinna hi ding hi.\nAdventist cih kammal in Pasian gam lamen-in lametna tawh a nungta mite hi, cih pulaak hi. Ahi zongin hih lametna in a hong tung ding leitung thak lametna bek hi lo hi. Tua lametna in a hong tung ding vanglian Pasian gam tawh kituakin tu-in nunzia hong khel hi.\n“Topa aw, Bang Tan Vei Sawtlai Ding?\nLai Siangtho sungah a khang a khang a Pasian mite in gimthuak, sila, nengniamna, zawnna, thumanlohna thuak uh a, amaute gimthuakna sung pan suahtakna ngen tawntung uh hi. Egypt gam saltante, Babylon-ah sila-in om Israelte a kipan mi hon tampi in amau thuak gimnate hangin tawldamna, suahtakna ngah dingin Pasian tungah kiko uh hi. Pasian in amaute thuak gimna panin honkhia-in suahtakna pia-a, amau a nengniamte leh a galte uh tungah thukhen hi.\nHih suahtakna in tawmvei hun sung hi. Ahi zongin kamsangte in Pasian in siatna khempeuh beisiangsakin, na khempeuh a tawpkhak hun pulaak uh hi. Tua bangin a pulaak kawm mah-un, amau thuak gimnate hangin “Topa aw, bang tanvei sawt lai ding hiam? ci-in Topa tungah kiko uh hi. “Amaute hehpih lo-in bang tanvei omlai ding na hi hiam? ci hi (Zech. 1: 12).\nGitlohna, siatna tawh kidimte cithei-in, nopsakna tawh kidim uh a, Topa tung a thumante ahihleh nengniamna, zawngkhalna a thuakna uh hangin Topa tungah amaute ngetna, Late sungah tampi kimu thei hi. Late gelhpa in tua bangin a thuakte adingin Pasian in thu a khen ding pulaak hi. Amaute thuakna in tawmvei sung hi ding hi. Tua bangin leitung in siatna tawh kidim dingin Pasian in hih leitung a piansak hi lo hi. Kamsangte leh gim thuakte in “ Topa aw, bang tan vei sawt lai ding na hiam,” ci-in Topa tung kiko uh hi (Late 94: 3-7).\nPasian in a mite adingin thuman tawh nasem tawntung a, Amah a umte in a man lo gimna a thuak uh ciangin, tua gimna thuaklah uh hi. Pasian mite in leitung siatna hangin lungduai zo nawn lo uh hi. Pasian in leitungah thuman lo-in sepna awlmawh lo tawh kibang ahih manin, hih in amau thuak gimna thuaklah sak hi. Tua hi-in khat vei vei ciangin kamsangte kampau, “Topa aw, ken nong huh ding bangtan vei hong ngenin, nang hong za lo lailai ding na hi hiam? Ahih kei leh, “ngongtatna” ci-in kong kiko hangin hong hon lo na hi hiam? (Hab. 1: 2), cih thute telhak hi.\nThuciam Thak sungah zong Pasian in nate a thakin bawl pha ding deihluatna pulaak hi (Rom. 8: 19 – 22). Pasian sungah upna nei-in thahna thuakte aitangin thuman mite in Topa aw, bang tanvei gim thuaklai ding ka hi uh hiam, ci-in kiko uh hi (Mang. 6:10). Tua bangin gim thuakte honkhia-in, mi tatsia-te tungah thukhen dingin Pasian tungah pulaak uh hi.\nLk. 18: 1-8 sim in. Pasian in a mite gimthuakna hangin amaute aitangin nasem ding ahihna thu, Jesuh in bang pulaak hiam? Hih in koi bangin upna tawh kizopna nei hiam?\nA TUAM VILVEL LAMETNA KHAT\nMi tampi in biakna pen leitung nuntak khuasakzia ding mitsuan lo-in, tua sangin a hoih zaw hih leitung khitteh nunna mitsuan hi. Hih thu in kimlepaam, i teenna leitung phattuam nading awlmawh lohna lungsim hong guan hi, ci uh hi. Khat veivei ciangin thu-um mite in zong tua bang nei a genin a pulaak ahih manun mawhsiatna thuak uh hi. Makai ulian kim khat in mizawng, nengniam thuakte tungah lungduai takin gimthuak ding kisam a, Jesuh hong pai ciangin gimna khempeuh beimang ding hi, ci-in hehneem uh hi.\nLeitung in siatna, gitlohna, gentheihna tawh kidim hi mah hi. Pasian in leitung hong phuahphat ding a, siatna, gitlohna mawhna khempeuh beimang ding a leitung in Pasian vangliatna, thuman thutak tawh kidim ding hi. Tua hun lunggulh ngaklahna in khialhna hi lo hi. Tua lametna leh kamciam om keileh lamet khat zong i nei kei hi. Jesuh in leitung bei ding tawh kisai thu a hilhna-ah (Matt. 24, 25), a thuhilhna a tamzaw in gimna hong tun ciang suahtak nading kihepkhiat ding hong hilh hi. “Pasian in tua nite tomsak keileh kuamah a suakta zo kei ding hi. Ahih hangin a teelsa mite a khualna-in tua nite a tomsak ding hi” (Matt. 24: 22). Pasian kamciamte a thupitna i tel nadingin tua bangin hong hilh khol hi. Gimna tawh kipelh ding bekbek ngaihsun hi lehang, Khrih hong hilhnop taktak thu i mu tel zo kei ding hi.\nMatt. 24, 25 sim in. Jesuh thuhilhna sungah a thupi mahmah bang thu na mu hiam? Jesuh hong pai ding a ngak mite nunzia ding a hong hilh thute koi bangin a tomin na pulaak ding hiam?\nMailam thupiang dingte i upna in tu laitak i nunzia ding thu tampi hong hilh hi. Pasian kamciamte tungah limtak a kinga mi in Pasian tawh kizopna hoih nei-in, mite adingin khuavak leh mite nunzia kilamdangsak hi.\nKoi bangin Jesuh hong pai kik ding kamciam in i nunzia hong huzaap hiam? A diakdiakin koi bangin cimawh genthei-te tungah na hoih sep ding hong hilh hiam?\nJesuh hong pai kik ding lametna in vangliatna tawh kidim lametna bek hi lo hi. Khristian masa-te in, sihna pan pumpi-in a thokik Jesuh kamciam in Amah hong pai takpi ding hi, ci-in lamet uh hi. Jesuh in sihna pan nungta kik ahih manin mawhna hanga a hong sihna thu a mongdong tun ding leh leitung bawlpha dingin hong pai takpi ding a kamciam tangtung takpi ding hi (1Kor. 15:22, 23), ci-in hong hilh hi.\nPaul in Jesuh hong pai ding a lametna bulpi thawhkik lametna siksan hi. A thuhilhna khempeuh in nalamdang khempeuh lak pan a vanglian penpen sihna pan Jesuh thawhkikna thuman pulaak hi. “ Jesuh in sihna pan a thokik lo hileh i upna in a mawkna hi ding hi,” (1Kor. 15:17). Hih thu in I lamet a om khempeuh adingin sihna pan Jesuh thokik-na in bangzahin manpha hi, cih ngaihsun in.\n1Kor. 15: 12 – 19 sim in. Koi bangin thu-um lote tungah Khristian upna thugil, bang hangin sihna pan thawhkikna thu na hilh ding hiam? ______________________________________________________________ ______________________________________________________________\nSihna pan Jesuh thawhkikna in Nungzuipite nunzia khel hi. Jesuh in Pasian gam thu tangko dingin nungzuite sawlkhia hi (Matt. 10: 5 – 8). Ahi zongin Jesuh a sih takteh lamet bei-in om uh a, thakia lungkia uh hi. Sihna pan Jesuh a thawh khitteh amaute sawlkikin, Kha Siangtho vangliatna tawh amaute in Jesuh hong phut Pasian gam a tangko tak ciangun leitung in kikhelna lianpi nei hi.\nNungzuite in lau-na, sih ding kihtaakna, kiliatsakna cihte pan suahtak uh a, hangsan takin Jesuh min tawh nungta-in thuhilh uh hi (1Cor. 15: 30, 31). Sihna piangsak mawhna mah in gimna, gentheihna thuman lohna, nengniamna nam khempeuh zungpi hi. Tua hi mah taleh Jesuh nunna, sihna a zawhna hangin leitung mawhna, siatna khempeuh beimangsiang hun hong tung ding hi. “A nunung pen a kisusia ding i gal in sihna hi ding hi” (1Kor. 15: 26).\nA tawpkhakna ah kua-kua hi taleh i huh mi khempeuh a si thei lo a om kei hi. Tua hi-in Jesuh sihna leh sihna pan a thawhkikna hangin i lamet thuman, mite thei-sak ding kisam hi.\nWednesday Sep. 11\nI LAMET THUKHENNA\nThuhilhsia 8: 14 sim in. I thuak khak a vanglian thuman bang pulaak hiam?\nHamsatna, kinengniamna, thuahsiatnate in vangik, thuakham hi. Liamna, bai-na, hehna cihte in kuamah in hong thupi ngaihsutsak lo-in, a mawkna bangin a hong kingaihsutsak ciangin thuak hamsa semsem hi. Dahna khat in khiatna nei thei hi a, ahi zongin khiatna nei lo dahna in thuakham zaw semsem hi. Leitungah i nasepte kuamah in hong ciaptehsak lo-in, thumanna om lo hileh, tua in siatna taktak hi ding hi. Ahi zongin Thuhilhsia 8: 14 in na khempeuh ii mong, a tawpkhakna in tua bang hi lo hi. Tua bangin Solomon in a gimnate, na khempeuh amuhzia a pulaak khit ciangin, tha khat thu-in a pulaak thu in Pasian in thukhen ding ahih manin na khempeuh in a mawkna suak lo ding hi cih kimu hi. Na khempeuh in khiatna nei, man nei ding hi.\nThsia 12: 13, 14 sim in. Koi bangin i hihna khempeuh in thupi hi, ci-in hong hilh hiam?\nI lamet thukhenna i cih in Pasian zia le tong, i nunna leh hih leitung omzia ding hong hilh hi. I tenna leitung in Pasian bawlsa leh a piansak hi-in, tua banah hih leitung a it Pasian hi. Ahi zongin tu-in hih leitung in mawhna, siatna tawh kidim ahih manin Jesuh nunna, a hong sihna tawh Pasian in na khempeuh bawl thak ding hi. Na khempeuh kibawlphat ding hi, cih thu in Pasian thukhenna siksan hi. Leitung siatna, kinengniamna, gitlohna a thuakte adingin Pasian in thukhen ding hi, cih thu in thuman thudik lungdamna thu pulaak hi.\nNi khat ni ciangin i telzawh loh thute kitel ding a, a tawpkhakna-ah hun sawtpi i ngak, na khempeuh in thuman tawh kidim ding hi, cih thu in na nuntakna-ah bang hong hilh hiam? Koi bangin thukhen ding kamciam tungtawnin lametna na nei hiam?\nDAHNA, NATNA OM NAWN LO DING\nMang. 21: 1- 5; 22: 1-5 sim inla tua hun ciang a misiangthote nunzia ding ngaihsun in. Bang hangin mawhna, sihna, gimna, natna tawh kipelh nunna ngaihsut telhak hiam? ______________________________________________________________ ______________________________________________________________\nHih i leitung bei-in mawhna om lo leitung in vangliatna, minthanna tawh kidim leitung hi ding a, tua in eite hong ngak hi. Leithakah a om ding thute leh a om lo ding thute Mangmuhna 21, 22 in hong hilhkhol hi. Mawhna, siatna dim leitung panin natna, dahna, gimna, thuman lohna, zawnna, sihna om lo leitungah i nunzia ding i thei zo kei hi. Tua bang nunna nuam banah Topa mahmah in ama khut tawh khitui-te hong nulsak ding hi, ci-in kamciam om hi (Mang. 21: 4). Tua bangin totkhiatna sungah kihel mi khempeuh in Pasian hong hehpihna a ngah ding uh hi. Topa in gimna khempeuh beimangsak ding hi banah Amah mah in khitui khempeuh hong nulsak ding hi.\nMawhna hangin siatna, thuman lohna, gimna khempeuh bei-in na khempeuh in kibawlpha thak ding hi. Tua nunna singkungteh in minam khempeuh natna damna hi ding hi (Mang. 22: 2). Siatna tawh kidim leitungah nungta hi mah ta lehang mihing khat in i thuakna, mihing i hihna, Topa hong itna, a hong hehpihna pulaak tawntung hi. Leitung bawlpha ding sungah mihingte zong hong bawl thak ding hi. Tua hun hong tun masiah i sep theih bang bangin mapang a hotkhiat nasepna sungah kihel ding i hi hi. Nasep lian pipi a kipan cihtham hi kei taleh na hih theih bang bang tawh mapanna-ah, kampau mukpau hoih, nek ding nei lote an pia, mi huhna, a kem a koih ding om lo cina, piteek puteek ading an huansak, puansawpsakin va huh cihte in kipiakna tawh nasepna hi-in, Jesuh hong itna a kilangkhia-sak hi-in angsung huaihamna zawhna hong suak hi.\nMihing in siatna bei nadingin bangbangin a hanciam zongin i teenna leitung in siatna manawh hi. Jesuh in zong hih thu thei khin hi. Hi mah taleh mi huhna, na hoih sem cihte khawl ding hi lo hi.\nSIMBEH DING: Ellen G. White, “Called to Reach a Higher Standard,” 309 – 322, in the Acts of the Apostles; “ Desolation of the Earth,” 653 – 661, in the Great Controversy sim in.\nPasian in a mite hopihin a mite in Ama hopihna awging a zak uh ciangin mawhna hang a siatna khempeuh theihtelna nei uh hi. Hehpihna kong kihon sungin, Pasian in amaute mit humsak ahih manin a mawhna uh kiphawk lo uh hi. Mihaute in mizawngte tungah kiphatsakna tawh kidim uh hi. Pasian thukham palsatin hauhna ngah uh hi. Gilgialte an pia lo uh hi. Guaktangin a omte silh ding puan pia lo uh hi. Thuman nial uh hi; hehpihna it lo uh hi. Leitung hauh nadingin a nuntakna uh zang uh hi. Pasian lamah hauh ding ngaihsun lo uh hi. Tua hangin amaute in siatna tawh kidim uh hi. Amau nopsakna in amau sihna ding tun hi; amau hauhna in siatna suak hi.” Ellen G. White, The Great Controvery, 654.\n“Kido-na Lianpi a bei ciangin mawh nei mi hi taleh mawhna kici khempeuh beisiang ding hi. Tua ciangin na khempeuh in siantho-na tawh kidim hi. Na khempeuh in kilemna, nuamna tawh kidim hi. Nuntakna, nuamna, khuavak in Pasian tung pan hong pai hi-in, ciangtan om lo-in taangzai hi. A neu pen atom a kipan a lian penpen dongin, nuntakna nei hi taleh, nuntakna nei lo nate hi taleh piansak na khempeuh in a kicing, a hoih Pasian hong itna pulaak uh hi.” Ellen G. White, The Great Controvery, 678.\n1. Tu kaal sung thusinnate tungtawnin nuntakzia, annek tuidawn a kipan a manphatna leh nek ding, dawn ding, silh ding teen ding lunghimawh kul lo, bang hang hiam cihleh hih leitung in a sawt lo-in kisia ding a, tua khitteh kibawl pha htak ding hi, cih thu enkak in. Leitung kisusia-in athakin kibawl pha ding hi, cih thu siksanin kimlepaam nate kepsiam ding kin lohna, koi bangin nial ding na hiam? A thupi-in ah tua thu siksanin kimlepaam nate a susia mi khat na hih loh ding, bangci bangin kikem ding na hiam?\n2. Matthew 24 hong hilh bangin, ei SDA thu-um te in Jesuh hong pai ding hun tawh a kinai semsem leitung in siatna khang semsem hi, ci-in i pulaak hi. Koi bangin Matthew 25 siksanin leitung siatna na mu hiam?\nTOMKAIHNA: Eite Pasian in bei hun om lo-in siatna a om ding phal lo ding hi. Lai Siangtho hong hilh lametna lian mahmah in Jesuh hong pai ciangin siatna khempeuh beimang ding, thuman lohna khempeuh thuman tawh kidim ding a, leitung in a thakin kibawl pha ding hi, ci-in a lamen i hi hi. A hong pai kik ding i ngak laitakin, sihna pan Jesuh thawhkikna siksanin hih lametna in i nunzia hong khel a, hotkhiat nasem ding lawpna, thupha bawl ding cimtaak lohna hong guan hi.


timestamp: atn

url: =Ei Leh Ei Ki Theih Telna ~ MUC\nEi Leh Ei Ki Theih Telna\nAdmin 10:59:00 PM Articles\nGreek mipilpa Socrates kammal mangmawh khat in “Nang leh nang kitheitel in” (Know thyself) cih ahi hi. Amah leh amah a kitheitel mite’ omzia leh nuntakna a nuai a bangin kimu thei hi.\nMipil taktakte in cikmah hunin “Kei pil ing” ci ngei lo uh a, zong kipilsak se lo uh hi. Ahi zongin amau’ nuntakzia leh a nasepzia panin mipil ahih lam uh hong kilangkhia hi. Mihing a kipilsak teng pen a pil takpiteng hi khol lo zaw in, a pil laklawh teng peuh hizaw gige thei hi.\nMipilpa John Flavel in, “Amah leh amah a kitheitel mite cik mah hunin kiphasak ngei lo uh hi,” ci in gen hi. Amah leh amah a kitel mite kiniamkhiat uh a, gennop mahmah lel uh hi. Mihingte i kiphatsak khak theihna leh i genhak theihna pen ei leh ei i kitel loh man ahi hi. Mi pawlkhat pen eima’ hihna taktaksangin ei leh ei i kisang koih zaw thei a, ei tawh kilawm kituak lo zah in i kiphasak gum thei hi. Ei leh ei i kisang koihna zah in midangte in hong sang koih loh uh teh kiheh nuam mikmek thei hi .Tua hangin mite’ neumuhna kithuak zaw thei hi.\nAmah leh amah akitheitel mite in kipuahphatna nei den uh hi. Eima’ dinmun taktak i tel loh manin kipuahphat ding kisawm lo thei hi. Victoria kumpinu in a neu lai-in sangah lai kin vet lo hihtuak hi. A siate in a hanthot niloh hangun a kilamdan’ luatna om tuan lo hi. Nikhat a Siamate khat in, “Ka tanu aw, nang pen nikhat ni teh England gam a uk kumpinu ding hi teh,” ci in a gen teh Victoria zong amah leh amah a dinmun hong kitel a, tua akipan lai hong hanciam hi. A tawpna ah ni a tum ngei lo England gam a uk kumpinu hong suak takpi hi.\nAmah leh amah a kitel mite in amau tawh a kilawm akituak lo min, zaa, panmun thupi, pahtawina leh hamphatna cihte deih tuan se lo lel uh hi. 1948 kumin Israelte gam khatin hongdin’ uh ciangin Israel kumpi dingin Scientist mipilpa Albert Einstein a hopih uh leh Einstein in, “Pasian in kumpi dingin kei hong seh zenzen kei , kei mun ding hi kei” ci in na sang lo hi. Hih pen amah leh amah a kitel luat man ahi hi. Sen Prime Minister minthang Chou-En-Lai (1898-1976) in panmun khat kan deih ngei lo a, amite zong panmun khat kan pia ngei lo, ci in kigen hi. Hih zong amah leh amah akitel luat man ahi hi.\nIndiate paunak khat ah, “Mi khatpeuh na hawmthawh ma in ama’ khedap sungah na khe thun masa phot in,” cih khat om hi. Amah leh amah a kitel mite in midangte hawmthawh ngam lo uh a, amau leh amau kihawmthawh niloh den zaw uh hi. US mihaupa khat pen amah leh amah piakkhiat hat kisa, midangte hawmthawh niloh hi. A sumpi piakte koi mun ah kizang, cih a kan dingin Sen gam va zin hi. Khuano khatah tangval khat leh bawngtal khat in lo kaihna hakkol zawngin, lo kai khawm uh mu hi. Tua tangvalpa in bawngtal kap khat a neihna sung pan khat zuak a, a zuakman teng sumpi in khia hi. A zuak bawngtal mun ah amah lut a, lo kai ahi hi. Hih danin a hingtangin a kipiakkhiatna amuh a kipan ama’ sumpi piak pen gentham sa nawn lo-a, midangte zong hawmthawh ngam nawn lo hi.\nZomite in mi thanemna kimuh siam deuh a, midangte kimawhsak nuam deuh se hi. Hih pen ei leh ei i kitel loh man hi gige hi. Abeisa lai-in Pasian mizat minthang pen 7 (top seven) sunga a kihel Jimmy Swaggart hong minsiat ciangin Pasian nasem tampi in mawhsak ngeingai uh a, hopih nuam nawn lo uh hi. A tapa mahmah in zong nakpitakin mawhsak lai hi. Tua laitakin India gam Calutta khua AG Pastor Dr.Mark Buntain in, “Keima’n thu kong ngetsak khak loh man hi, ka mawhna hong maisak in” ci in amah leh amah kimawhsak zaw hi. Billy Graham in zong mawhsak het lo hi. Galpi nihna lai in Jews mi awn 6 bang a that Adolf Eichmann, Israel Mosaic thukante in Argentina gam Buenos Aires khua ah va man uh a, Jerusalem khuapi ah hong ciahpih uh hi. Thukhenzum ah thu a kisit lai in Mosaic thukante khat in Jews biakna makaipi Rabbi khat kiangah, “Hih pa mawhnei na sa hiam” ci in a dot leh amah leh amah a kitel Rabbi pa in, “Amah sangin hoihzaw tuan peuhmah ke’ng, amah tawh kibangin mawhnei khat mah hi lel ing,” ci in dawngkik hi.\nAug 30. 2014 in, Pr. Kenneth in ZAC ah ong hawm sawn pan in a ki la hi.


url: =Jackie Chan Kawlgam hawh ding - TUNGZANG NEWS\nJackie Chan Kawlgam hawh ding\nLeitung ah Kungfu siam le Film kineihsiam minthang Hong Kong action star Mr. Jackie Chan ( Actor & Director) pen tunipi sung July 5,2012 ni-in Kawlgam pai dinga Sen gam Beijing pan Mandalay International Airport zuan suak ding hi. Mandalay a om Genvai nasem Kipawlna (Social Welfare Ministry)te le numei naupang kizuakna lam khaktan Palikte (Myanmar Police Anti-Trafficking Task Force ) te tawh kimuhna nei ding ci hi. July7,2012 ni ciangin Yangon pai suak dinga, UNICEF zumpi (Traders Hotel ) ah UNICEF nasemte le Media lamte tawh kimuhna nei ding cih thu tuni July 3,2012 (Tuesday) ni in UNICEF thuneite in pulak uh hi.\nChan in Kawlgam pai ding a lunglutna bulpi pen abeisa hun ciangciang Kawlgam ah numei le naupang kumcing lote kizuakna le Anna tawh galkap kilutsaknate hangin, lainatna le veiina lianpi nei ci hi. State Department in mihing bawlsiatna le numei, naupang kizuakna tawh kisai kumsim in, sazian a bawlna uh ah Kawlgam ah kum cing lo naupang tul tampite galkap in kilutsak cih mukhia uh hi. A hi zongin nung Nipi sungin Kawlgam kumpi thakte in tua bang nasepte khawlsan dingin UN tawh thukimna laibawl khinta uh hi.\nMr. Jackie Chan in Pahtawina ( Award) thupi tuamtuam ngah a; MTV Movie Awards, 2002 Best Fight (Rush Hour 2), 1999 Best Fight (Rush Hour), 1995 Lifetime Achievement Award, Shanghai International Film Festival, 2005 Outstanding Contribution to Chinese Cinema cih bangin Award minthang vive ngah hi. A beisa 1998 kumin a ma minpua in " Jackie Chan Charitable Organization phuankhia a, midangte huhna le Hong Kong khangno tampi tak pilna sinna ding huhna piakhia den hi. Tua nasep kawmin UNICEF palai ( Ambassador for UNICEF ah nasem hi.


url: =Cope topa kum 100 cinna pawi: Open Letter ~ Zam Khat Kham :: ZOMI DAILY\nposted on 1 December 2009 at 7:26 am UTC+9:30 Lomkholna: News, Zamkhatkham\nKong it ka u ka nau Zomite, Cope Topa Tedim khuapi hong tun zawh kum 100 cinna pawi kibawl ding hi, ci-a a kigengen pen hong nai vat peuhmah mawk!\nHih lam ah khuakhal sung (innlam ah bel tukpi sung na hi) sang khak ka hih manin innlam ka va ciah a ka tenna Tedim ah ka va om hi. CCJ vaihawm makaipite tawh ka kimu a, hih vai lianpi hong kuppih uh a, hih tawh kisai a sepnate uh thupi ka sa hi.\nCope Topa in Zomite hong itna ngaihsun pha dih ni. A nuam mahmah a gam uh (tua hun lai USA pen tulai USA sangin nuamzaw, ci tek uh hi) nusia-in Tedim ah hong pai viuviau-a, khuavak i muh theih nadingin a sihkhiat dong na hong sem hi. Ama’ tung pan-a i ngah hamphatna tawh a peng kua om mawk i hi hiam? Biakna vai ah ei leh ei i kipuaseh khak phial leh zong hih Zolai-a ka gelh lai a sim thei mi peuhmah Cope Topa’ tung ah lungdamna leii a ba hi pah hi hang.\n2010 kum ciangin Tedim khuapi ah tua pawi kikhaam ding hi. Leitung bup-a ka u ka nau ka Zomi pihte aw, kihel ciat ni. Vaihawm makaite in pawi ahi a, phawkna innpi ahi zongin thu saupi ngaihsutna tawh gelgel uh hi. Dangka (sum) lo-in bangmah kisem thei lo a, Zomite’ tenna khuateng ah innvak-in sum dong uh hi. I nu i pa, i zi i tate in kamciam ahi a, a sumtang mahmah ahi zongin a piapia khin zong om ding hi, ei, gamdang-a omte mah hong muanna uh zong hi kha ding hi. Hi ta leh, tuni-in khatvei i tha saan pha kikin hih CCJ vai peuhmah ah kihel ciat dih ni.\n2005 kumin Sia David Suum in Tedim ah Zomi Festival of Praise i bawl ding hi, Pasian leh gamdang-a i sanggamteng mah i muanna-in vaihawm ni, hong ci a, Tedim Christian Fellowship makaihna tawh kivaihawm hi.\nKei zong Korea pan sangkah man khin, inn tung phet mah hong zawn uh a ka hih theih zah-in ka kihel hi. Main committee ah kihel-in Newsletter editor-in hong koih uh a, pawi a man ciangin DVD khat bawl ni, cih thukimna nei-in tua lai bang ah tup loh pi-in narrator bangin ka pang suak kha zawzen hi.\nHih Hallelujah Pawipi a kibawl lai-in, a hun hong nai mahmah a, a sum ding upmawh bangin hong tung khol lo mawk hi. September bei maw, October bul lam maw (hih lai ah ka diary pua kha ke’ng, tel lian kei ing) hong hi keii ta a, sum om nai mel lo mawk hi.\nSia Mangnote’ inn (Bo Kam Cin Hangte’ inn) ah Nipi Ni sun khat emergency meeting hong kisam-a ka pai leh, committee bul lam mi 5, 6 khawng na om-in, bangbang hi leh sum hong tung hiau lo mawk a hih teh, Tonzang ah khat, Tedim ah khat, Kawlpi ah khat, lasakna mun thum ah nei mai leng, cih thu hong sung uh hi. Pasian’ hong makaihna hi ding hi ve’n, kei leh U Thang Siing ut het lo vial-in, a tawpna ah Khamtung gamteng Tedim ah, zang gangteng Kawlpi ah, mun nih ah nei beek leng, ci-in ngaihsutna ka nei uh hi. Tua thu a pulaak dingin TCF President Rev. Nang Khen Khup leh Bo Pau Khan Lal kiseh-in, Kawlpi va pai uh a, ahi zongin Kawlpi a i sanggam Zomite in na sang zo peuhmah lo uh hi.\nRev. Suan Khen Mung, U Hang Lian Khup, cihte hi a, “Ko Kawlpi peuh-a sak lelngel dingin la na sin kei ung, uniform na khui kei ung. Zomite’ khuapi Tedim-a sa dinga a kiging hi ung” ci hiaumawk uh a, a tawpna ah Pasian’ deihna om hi ding hi ve’n, i Tedim khuapi mah ah Hallelujah Pawipi i cihcih pen hong piang zo demdam hi. Tua pawi a piankhiat zawh nadingin nomau tek mah in na sum na paii uh leh thu leh la tawh na pankhop manun i minam buppi angtanna hi mawk lo ahi hiam?\nTua bang pawi khat tu’n vaihawm ni, ci lehang, Pasian’ hihtheihna i ciangtanna a hih loh hangin, kihta mai hi hang, vai tam mahmah hi, sum tam bei mahmah hi. Zong hi zo nawn pak lo mai ding hi. Mi namdang, Chin a kici veve sunga mi namdangte in zong a neih zawh nai loh uh, cik teh nei zo ding, cih zong a kigen thei khol lo thu khat hi a, Pasian in ei Zomite hong hehpih mahmah hi, hong hamphat mahmah hi, ci-in ka mu hi. Ama’ min a kiphat ziahziahna tungtawnin Pasian in i mipihte hizah thupha hong pia hi mai ding hi, cih zong ka upna ahi hi. Nang mahmah, kei mahmah zong tu-a i omna gam i tun theihna zong tua thuphate khawng mah hi mai lo ding ahi hiam!\nTu-in sanggamte aw, i mai ah Zomite’ pawi thupi mahmah khat nei hi hang. Kum 100 cinna hi. A kum tawh kiciangtan thu hi a, ei’ khan sunga hong tung pawi hi. Cope Topa ngiat tawh a kithuahkha i pu i pite’ khan sunga tung lo, ei a tu a tate’ khan sunga hong tung hih pawi vaihawmna ah, kihel ding hi hang. I sumte pia ding hi hang, i piak zawh zahzah, pek khat pek nih a kipan, sawm khat sawm nih, za khat za nih, i piak zawh bangbang pia ding hi hang. Kum 150 cin, Kum 200 cin pawite a kibawl lai phial zongin (i Topa hong pai kik nai lei leh), om nawn khol lo ciat kha ding hi hang!\n“Zomi ka hi hi.” “Zomi leh Zogam ka it hi,” a ci lo kuama’ ta om kei hang. I kam bek tawh it kei tapeuh ni. Sep ding a om teh sem ni. Piak ding a kul teh pia ni. Pasian’ min leh minam vai-in a hoih lamin thangpaii thei dih ni. Eimah in pia-a eimah in i sep leh kizo bek dinga, i minam i itna, i gam i it takpina kimu thei pan ding hi. Mordecai in Esther Kumpinu tunga a gen bangin nang’ na piak na sep kei leh, Pasian in kul a sak nak leh mun khat peuh pan vaihawm lel dinga, nang a kihel kha lo, a sum hi lel ding hi teh. Supna i cih tua bangte hi. Hun hoih leh hamphatna pawlkhat kila kik thei nawn het lo takpi hi.\n“Gamdang ah zong dangka (sum) singteh banga kilo hi kei, singteh banga kitawm hi kei” ci hi hang. Hi lua hi. A hi mah hi. Ahi zongin innlam-a sum haksat luat tawh kibang nai lo buang hi; a kibat taakin zi leh ta nu leh pa nusia-in kua peuhmah gamdang pai-in sum thalawh ding hiam? Na sepsa mah, khua-ul kaii-a na sepna pana na ngah pek khat pek nih mah Pasian’ min leh i minam min adingin piakhia in.\n“Ngahna sangin piakna ah thupha om zaw”, “A piakhiatte hau semsem ding” cih Pasian’ kammalte Laisiangtho sungah a kimawkgelh hi lo a, a gensa peuhmah a khel het lo, a tangtungsak Pasian’ kammalte ahi hi. Sin in!\nLeitung bup-a ka Zomi pihte, ka u a nau a kuamahpeuh, Cope Topa’ hong tun kum 100 cinna pawi tawh a kisai kha lo kuamah om lo hi hang. Pasian’ thu bek hi lo-in, Zolai hong bawlsaka, tua mah tawh i pu i pate na khangto-in, tu’n nang bang kei bang gamla pipi tung zo ta hi hang. Pek khat pek nih tek beek peuhmah i piak kim loh, i kihel kim loh-in bel ka lungkim zo ngei lo ding hi, hong zawnzawn phapha ing.\nKe’n maw, hi thei hi leh, hih pawipi hun sungin Cope Topa’ guhte bang Tedim ah pua-in han khat bang bawl leng a ut hi lai ing! Hi thei khol ke’n teh, ka lunggulhna kong gen pong hi. Hong it, Rev. Zam Khat Kham (Concordia Seminary Graduate School, 801, Seminary Place, St. Louis, MO 63105, USA)\nPrevious: Ngalngam or Gaalngam Tangthu tomnokhat\nNext: Interview with JK Kam\nZYA pan thupu lakna\nSingapore, Yishun vengsung Public Area ah numei khatleh pasal khat omkhawm


url: =Mipilte dem sawm dah in ~ Pau Khat Suan :: ZOMI DAILY\nposted on 1 December 2018 at 8:23 am Lomkholna: News, Paukhatsuan, Zomi\nPilna cih pen etziau tawh a kimu theilo, a pilpente’ khauk nangawn va phelkhia thei phial mah lehang zong a kimu tuanlo ding hi a, tua pilna pen a sitna kician a om ciang bek in ki muthei hi.\nLeitung paizia tawh kizui in “a thatang pil, a ciim ngiat, a tei ngiat” cihbangte a ciaptehna dingom theilo a, a banban a a kisit khit ciang a zawhzah tawh kizui “pil-ciaptehna, degree” om thei, kipia thei pan ahi hi.\nPil-ciaptehna degree bangmah na neih kei leh bangzahtak na-pil na-ciim zong in ong teltheih mahmah mi tawmno khat in “i lawmpa’n thu theihna khat nei mah” cih ciang a ong ciapteh loh buang midangte’n a pil a ong ciamteh hetlo ding hi.\nTuabang mah in midangte in ong tel theih sese takei leh pil-ciaptehna degree khat peuhpeuh (or) a thuapthuap in na nei leteh theihtel masak kullo in mipil in ong kingaihsun pah lel ding hi. Haitat haipau mulmul kei peuh leh tuabang mite ki-thupi ngaihsut pah lel hi.\nBangbang ahi zong in mite’n pilsa a pil-ciaptehna degree apiakte apil mah in ciamteh pah lel in, amau’ tung pan bang pilna kangah thei hiam.. ci’n a thugen, a nasep uh limtak ngai in sinsawm leteh na demsawm sang tawldam huai zaw ding hi.\nTua bek thamlo in, mipilte va demsawm niloh pen pil ong kisak cih thadah “a bangci a le!” … ci’n lamdang sakna leh a cinglo ahia a bangci a hia…. cihbang ngaihsutna tawh ong ki-encik zawzek ding hi.\nI lung hihmawh mahmah leh i ngaihsutna gen in ong kuppih ding uh ngak ni. Ong kuppih kei uh leh lah amau’ ong kuppih loh bang icih de maw.. cihding himai lel ding hi. Tua na vei, ong kuppih ding a na lunggulh pen mipi tawh kisai thu thupi ahih leh pil-ciaptehna a thuapthuap a nei khat in a ciim takpi leh ong kuppih lel ding hi. A kisap a, na ngaihsut khialhna a om leh ong hilhcian lel ding uh hi.\nMipilte a pil in ciamteh lel in, dembawl bawl sedah lel in! Na demnop mahmah leh nang zong amau’ ngahdan “pil-ciaptehna” ngahsawm zaw in. Pau Khat Suan\nPrevious: Christmas tangthu ~ Peter Suumpi\nNext: Queen Elizabeth I: (1533 – 1601)\nIh ki tuak lai hiam? Ih gin a ngaihlua kha hiam?\nRussia in Syria ah Uran-9 Multipurpose Robotic Combat System kici galvan sawlding ngaihsun ~ TK Lian


url: =Video: Malaysia ah suntangpi in damiah te’n piteekkhat ii sumbawm suhsak :: ZOMI DAILY\nposted on 26 February 2018 at 10:24 am UTC+9:30 Lomkholna: Malaysia, News, Sawltak, World\nPasal khatin nupikhat ii asumbawm asuhsak laitak Video Clip pen Social Media tungah ki thehzak hi. Hih thupiang pen Malaysia, Kelantan, Kota Baru khuasung aom Jalan Hamzah kici lampinawl khatah thupiang ahihi.\nMivan asuhsak damiah guta “snatch theft” khatin nupikhat ii asumbawm “Handbag” pen thatang hatthu tawh asuhsakgawp laitak Video akizaihkha ahihi. Tua nupinu pen kum 72 aphakhin, piteek khat hi a, atha hatnawn hetlo apai liamliam theibekkhat hihtuak hi.\nHihbang in piteek khat sumbawm aki suhsak laitakpen ageinai aom CCTV panin Video Record akibawlkha ahihi. Piteeknu pen asumbawm akisuhsak khitciangin tuksuk in, alu tatsuk sawnsawn ahih manin, tawmvei khuaphawklo hileh kilawm hi.\nKhua aphawk ciangin damdam in hongkizia in, adinsawmleh hawkguam sungah kiasuksuak sawnsawn hi.\nHih sumbawm akisuhsak laitak Motorcycle khattawh anawkkha khatin kiciantak in muding himahleh huhlo kici sawnsawn hi. Piteeknu pen hawkguam sungah kiasuksuak sawnsawn ahih manin, ageinai ah mawtaw apaipai, anawknawk hangin kuamah in mupaklo kici hi.\nVideo: Shocking daylight snatch theft, Kelantan, Malaysia\nAkitheih ciangin tua nupinu pen Hospital Raja Perempuan Zainab II ah kipuakpah a, alu liam kici hi.\nSumbawm asuhsak “snatch theft” guta tenihzong kimankhin a, anih un unau cisawnsawn hi. Unau in kithutuak takin nupi, piteek khat damiah ataih uh himawk hi. Tua unau guta damiah tepen kum 27 leh kum 33 aphakhin kici a, piteeknu damiah ataihzawh uh nai 1 sungin Police te’n mankhia theipah uhhi.\nAgeinai ah amukha Witness te’n tua guta unau te ii mawtawzat a number plate ciamtehkha in, tuatawh asawtlo in Police te’n mankhiatheipah uhhi.\nHih damiah unaute pen abeisa 2013 kum inzong hihbangmah guktak gamtatna tawh akimanngei uh kici hi. Tuaban ah Police te’n Test abawl uhciangin zatui Drug azang, Methamphetamine azatlam uh kimukhia hi. Police te’n piteeknu ii asumbawm Handbag pen ngahsakkik uh a, asungah sum RM200 leh MyKad khatzong om kici a, Police te’n tua unau guta te thubawlding uh cih kiza hi. Sawltak #zomidaily\nPrevious: Genthei dongtuak Rohingya naupang te dinmun leh mailam lamet\nNext: UK, Leicester khuasung ah apuakkham omin, mi 6 liam\nDongtuak (Kawlgam) te ading thapiakna leh thungetna\nUS Embassy pan Contact ki ngahlo ~ Niang Huai Ciang


url: =Upna tawh nuntakna (2Kor 5:7) :: ZOMI DAILY\nposted on 22 January 2015 at 3:28 pm Lomkholna: Article, DavidTuang\nKote in mit muhna tawh hi loin, upna tawh ka nungta uh hi. 2 Korin 5:7 (For we walk by faith, not by sight:)\nFilistia mite kihta/lau in Israel mite a om lai takun, Muhna tawh nungta loin, upna tawh a nungta David in, hi bangin pulak hi. “Bang hang hiam cih leh galdona pen amah in kote’ khut sungah note hong pia ding hi,” a ci hi. (2\nSam 17:47b). Hih bang kammalte pen upna tawh a nungta mite bekin upna tawh a pulakkhiat ngam uh kammal hi-a, a piang khin thu a pulak uh hi loin, a piang nailo thute upna tawh a pulak uh ahihna i phawk ding kisam hi.\nTua ahih manin, Pasian’ zawhpihna i ngah theih nadingin, eite pilna siamnate leh i thahatnate thupi masa lo a, i up/muan ngamna thupi masa zaw hi. Pasian pen i up/muang ngamna zahzah tawh kizui-in na a sem ahih manin, ka mai-a a kihtakhuai nate a zozo ding upna ka nei takpi mah hiam, ci-in ei leh ei kidot zelzel ding kisam hi.\nNebukhadnezzer kumpipa’ bawl kham milim mai-ah, a kun lo peuhmah meiphualpi sungah kikhia ding cih thu a om ciangin, muhna tawh a nungta mi khempeuh tua kham milim mai-ah kun ziahziah uh a, ahi zongin upna tawh a nungta(Shadrak, Meshak leh Abenego)te lawmta teng thum kham milim mai-ah kun nuam lo uh hi. Amaute in hi bangin upna tawh pulak uh hi. “Mei phualpi sung panin a hong honkhia thei pasian a om leh ka biak ka Pasian uh hi ding a, na khutsung panin a hong honkhia ding hi,” ci uh hi(Dan 3:17). Amaute in meiphualpi sungah kikhiat ding a theilo uh hi zenzen lo hi. A lauhuaina zong tel mahmah uh hi. Ahi zongin upna tawh nungta uh ahih manin, milim mai-a, kun ding sangin, a lauhuai mahmah meiphualpi sunga kikhiat ding teel zaw hi. Pasian in amaute upna a mawknasak hetlo a, amaute ompih in honkhia takpi hi. Upna tawh kipan khia ngam in, upna tawh a kalsuan khia ngam mite’ nuntakna pen, Pasian in ompih in makaih a, suahtakna pia takpi hi.\nJesuh mahmah in zong, “Na upna in nang hong damsak zo hi, na upna bangin piang ta hen,” cih kammal na tam zat mahmah a, tua banah, “A umte adingin na khempeuh hithei hi lo ahi hiam?” na ci hi. (Marka 9:23b) Pasian’ ta ahite peuhmah in leitung nate zo uh a, i upna tawh leitung nate tungah a gualzo ihi hi. 1 Johan 5:4\nThu-um mite’ nuntakna sungah a kisam den penin, upna tawh nuntakna ahi hi. Thu-um mi hi-ing i cih leh upna tawh i nungta ding hi. Upna tawh nungta loin, muhna tawh i nuntak leh thu-um mi ihihna a mawknapi hi ding hi. Paul mah bangin, ” Kote in mit muhna tawh hi loin, upna tawh ka nungta uh hi,” (2 Korin 5:7) a ci thei kim ciat dingin Topa’n thupha hong pia ta hen. Amen!\nPrevious: Tulaai Leitung Thuthang Tuamtuam Updates Jan 20 ,2015\nNext: Emergency Phone Numbers Pawlkhat


url: =Antangpham hong kipatna ~ Rev. Gin Khan Nang :: ZOMI DAILY\nAntangpham hong kipatna ~ Rev. Gin Khan Nang\nposted on 14 January 2016 at 5:02 pm Lomkholna: Article, Biakna, Ginkhannang, Theihhuai\nNi khat Khasi leh Jaintia gam Presbyterian te laibu “Book on Revival” kici Khasi gama khanlawhna thu ka sim leh hih a tunga “Antangpham” a kipat dan ka sim kha hi. 1904 kumin Welsh gamah khanlawhna tungin tua panin 1906 kumin Khasi gamah khanlawhna na tung hi.\nGammial nasepna thupi ngaihsut mahmah uh a, Kum 1907 kumin Khasi gam Mawrong khua-ah Sawltak Babu Joel Gatphoh kici khat in gammial nasepna dingin inn kim in anhuan sialin khut pham khat ta antang pia ding ci-in na hanthawn hi. Mawrong khua panin a kima khuate Mawtari, Korhadem cihte ah na zang uh a, tua panin Khasi gambupah kizang hi.\nA phuankhiapa Joel Gatphoh pen “Antangpham mukhiapa” (Father of Handful of Rice Collection) cih min kingahsak liang hi (Book on Revival 2006:6). Tua panin Mizogam, Manipur gam, Zogam nangawnah Antangpham kinei ta hi. Tua pen Antangpham hong pian khiatna ahi hi.\nGam dangah antangpham nei om lo hi kici hi. Hih a phuankhiapa Joel Gatphoh kici pen School Inspector sem hi a, a pianthak ciangin a kumpi nasep tawpsanin sawltak (evangelist) sem hi. Kumpi ulian ahih manin Babu Joel ci uh hi. Joel pen a Khristian min hi a, Babu cih pen Kala pau-in, Pu (officer) cihna hi.\nAntangpham in a deihna bang hiam cih leh, gammial nasepna ding ahi hi. Tua hun lai-in a phuankhiate in gammial nasepna ding, mission school leh missionaryte vakna dingin a bawl uh ahi hi. Antang pham mante tawh missionary leh mission sangsiate khasum na pia uh hi.\n“Hih antangpham panin na tampi tak semkhia uh a, gammial tampi takin khuavak muhlawhin mi tampi Khristian suaksak hi” kici hi. Tuhun ciangin ei ZBC Pawlpi sung en lehang Antangpham pen Numeite kipia a, amau sum ngahna danin kikoih hi. Meigong leh cimawh huhnain kizangin, ahih kei leh Pawlpi inn sung vanzat (furniture) leina khawngin kizang hi.\nHih pen a sia hi het lo hi. Ahi zongin a phuanpa’ deihna bangin kizang nawn lo kha ahi tam cih huai hi. Gammial nasepna ding, missionary, sawltak, mission school huhna-in kizang leh a phuankhiate ngimna leh deihna dan hi zaw leh kilawm hi. BWS deihsak lohna hi loin a kipatzia leh a pankhiate deihna genna hi. Rev. Gin Khan Nang\nPrevious: Jakarta khuasung ah Bomb kitam ngekngek\nNext: Zomi Cup 2016 Kihel Dingte Zuih Ding Thute\nMark Pau Lam Mang (Thalmual, kum 21) sihvuiding zaksakna\nRefugee ih cihte kuate hiam?\nZogam Thaang Mual singkung lopa ganhing te kepsiam huai ~ Zingsol\nMilan pan Singapore azuanding vanleng khat aset kisia ~ ZD\nKL khuasung Myanmar Embassy ah lungphona kinei, Kawlgammi teng hawlkhia hen cita


url: =Christmas i cih bang taktak ahi hiam? ~ Rev. Zam Khat Kham :: ZOMI DAILY\nChristmas i cih bang taktak ahi hiam? ~ Rev. Zam Khat Kham\nposted on 27 December 2021 at 10:52 pm Lomkholna: Article, Biakna, Christmas, Zamkhatkham\nGospel bu lite lakah bu nihte in i Topa mihinga hong pianna (mihing banga hong piang hi lo, mihing taktaka hong piang, si leh sa banga hong piang hi lo, ci leh sa hong suak ngiat) hong gen uh hi. Lungdamna bu lite bel i zakzaksa mah bangin i Topa’ pianzia a tuamtuam-a a kigenna hi a, a gen thute uh a kibang zong omin khat gen loh khat in a gen zong om hi. Matthew in Judahte’ Kumpipa a hihna na nak gena, Mark in nasempa a hihna a bulphuh-in, Luke in mihing taktak ahihna na thupisak-a, John in Pasian (Pasian Tapa) ahihna na lim gen hi. Tua ahih man mahin nasempa leh Pasian ahihna a gen deuh Mark leh Johnte in i Topa’ suahna thu leh a khanggui (genealogy) na gen vet lo uh a, Kumpi leh mihing ahihna a gen deuh Matthew leh Luke in Khasiangtho in a gaisakna, a suahna, Egypt gam-a a taina uh, cih thute hong gen hi.\nHih Hebrews 10:5-7 sunga bel Lungdamna thubu a gelhte’ gen sawnte cih bang hi lo a, i Topa mahmah in mihinga a pian hun lai-a a lungsim leh a ngaihsutna, a tupna leh a ngimna, tuma kum 2000 val lai-a amah mah in a gen kammalte ahi hi. En dih ni.\nBiakpiakna leh biakna na lunggulh kei hi, Ahi hangin kei adingin pumpi khat nong bawl kholhsak zo hi. Meihal biakna leh mawhna hanga biaknate in hong lungkimsak lo hi. Tua ciangin ke’n, ‘Kei hih lai ah ka om hi, laizial sung ah keima thu kigelh zo hi— Pasian aw, na deihna bang a sem dingin kong pai hi,’ ka ci hi. (ZIV)\nBiakna leh piakna na lunggulh kei a, ahi hangin ka bilte na vutlet khin hi; meihal biakna le mawhna hanga biakna na kal kei hi. Tua teh, “Kong pai khina, hiah ka om hi—ka thu laizial sung ah a kigelh khin hi.” nangma deihna ka sem nuam hi, ka Pasian aw; nangma thukham ka lung sungah a om hi,” kici hi. (ZIV)\nTua hang mahin zong, “Abraham ma-in kei ka om den hi” (Before Abraham was I AM) na ci thei hi (John 8:58). A taktakin ci lehang Laisiangtho sunga mihingte’ tung ah Pasian a kilaakna khempeuh Pa Pasian hi lo a, Tapa Pasian hi den hi. John 4:24 ah, “Pasian kha ahi hi,” ci-in teltakin hong kigen-a, kha ahih manin kimu thei lo hi. John 1:18 ah, “Kuamah in Pasian a mu ngei kei hi. Ahih hangin Pa kianga a Tapa neihsun in amah hong lak hi,” ci-in hong gen hi. Adam khanga kipan, Noah-te, Abraham-te, Isaac, Jacob, Moses, Joshua, Gideon-a kipan kamsangte leh siampite tunga kilang den Pasian pen mihinga a hong pian ma Khazih(the pre-incarnate Christ) na hi den hi.\nGentehna-in, Isaiah 6 sung ah Isaiah in mang (vision) na mu hi. Pasian a tokhom tung ah tu-in kitawisang hi, cih mu hi. Pasian in a nasem dingin sama Isaiah in na mang hi. Hih thu a kigen kikna John 12:40 tawh kizomin, a neu 41 ah, “Isaiah in Jesu minthanna mu zo ahih manin ama thu a na gen ahi hi,” (ZIV) ci-in tua Isaiah in a muh Pasian pen Zeisu ahihna teltakin hong hilhcian kik hi. Pa Pasian lah kha hi a kuamah in mu ngei lo hi. Khasiangtho Pasian lah kha hi-a muh theih hi lo hi. Tua mimal thum Pasian khat lakah Tapa Pasian in Pasian leh mite kikal ah palaai sem denin Pasian’ kilaakna (revelation) dingin om dena, mihinga hong pianna tawh tua kilaakna kikhum hi. A tuam vilvel-a kilaakna (special revelation) cih kammal theology ah kizang hi. I Timothy 2:5 in, “Ahang in, Pasian khat om-a, Pasian leh mite kikalah palai khat om-in, tua mipa Christ Jesu ahi hi” (ZIV) ci-in hong hilh hi. “Mihing ahi Christ Zeisu” hi a, tua Zeisu Khazih pen palaai ahih theih nadingin mihing ahihna na lim gen mahmahhi. Mangkam-in “the man Christ Jesus” hi a, Greek Laisiangtho ah, “anthropos Christos Iesous” ci-in kigelh hi.\n“Ahang in, ama sungah Pasian kicinnateng a om nading” (Colossians 1:19) leh “Christ sunga Pasian hihna bucing pumpi nei-in a vekpi-in om-a” (Colossians 2:9) cih hilhciannate i et ciangin Khazih leitung ah mihinga hong pianzia kimu thei hi. I Timothy 3:16 ah: “A lian mahmah nial nading a om lo pasian-mina thuthuk ahi:\nAmah pumpi-in hong kilanga, Kha in dik tangsakin vantung mite in mu uh a, minamte lakah a thu kihilhin leitungah ki-uma minthanna tawh kilato hi (ZIV).\nLeitung ah bang sem bang bawl dinga hong pai ahi hiam? Bang tupna leh bang ngimna tawh hong pai ahi hiam? Hebrew 10:5 ah, “Biakpiakna leh biakna (piakna) na lunggulh kei hi,” ci-in kician takin kimu hi. Jew-te’ biakpiaknate in Pasian lungkimsak zo lo hi. A kum 1,000 a sim dinga nisim-a biakpiakna a pia niloh siampite in lamdangsa mahmah dingin ka um hi. Pasian’ thukham leh thupiakna om bangin biakpiakna tuamtuam—meihal biakna, mawhna biakna, khialhna biakna, thunuam biakna, an tawh biakna, a kising biakna, a kiveii biakna—biakna namkim na pia uh hi.\nNisim-a biakpiakna na om-a, kum khat-a khatvei biakpiakna (sungpi thoihna) zong na om hi (Siampi Laibu 16). Tuate banga kimang ding ahi tam leh? Hebrews 10:4 (a tung) in, “banghang hiam cih leh bawngtalte le keelte sisan in mawhna a lakhiamang thei kei hi” ci-in siangtakin hong gen hi. Tua biakpiaknate in tua mite mawhnate maisak thei/zo lo a, khuh (cover) thei bek hi; Zeisu a hong pai ciangin ama’ sisan in i mawhna khempeuh hong sawpsiang hi bek hi.\nKhangthak Christian hymn laphuak masa pen khat ahi Isaac Watts (17 July 1674-25 November 1748) in,\nI mawhnate a tawntunga a mai theih nadingin Zeisu Khazih in khatvei-a a tawntung adinga kicing biakpiakna (a once-for-all sacrifice) hong piaksak hi. Tua banga biakna a piakna ah amah mahmah siampi (priest) lah hi, biakpiakna (sacrifice) lah hi pah hi. Mawhna khempeuh a maisak ding biakpiakna dingin bang pia ahi tam? A dang hi lo a, Ama’ PUMPI mahmah biakna-in pia hi. Hebrews 10:10 ah, “Tua thuseh hangin khatvei-a manden dingin Jesus Christ pumpi –a biakpiakna tungtawnin eite hong kisiangthosak zo hi” (ZIV) ci-in hong kihilhcian hi.\nTua PUMPI koi pan-a hong piang ahi hiam? Hebrews 10:5 ah, “Tua ahih manin Christ leitungah hongpai lai-in: Biakpiakna leh biakna na lunggulh kei hi,\nAhi hangin kei adingin PUMPI khat nong bawl kholhsak zo hi,” ci-in hong kihilh sinsen hi. Hi bang dan hi: A tawntunga Pasian ahi Pasian Tapa leitung ah mawhnei mite honkhia tankhia dinga hong pai ciangin tua tawntung THU (John 1:1,2,14) leh Mary sunga Pasian in a bawlkholh PUMPI hong kigawma Zeisu Khazih kici eite’ HONPA leh TOPA hong piang ahi hi. Pasian-mihing (God-man) ahi Zeisu Khazih hong pianna hi, Pasian leh mihing(God and man) hi lo hi. Mimal(person khat), pianken (nature) nih- Pasian hihna leh mihing hih a a nei i Topa ahi hi.\nRussian gam ah Czar kumpite a man lai, Czar Nichoas I hun lai-a thupiang khat ahi hi. Tua kumpipa in lawm khat nei-a, tua a lawmpa in a tapa nasep hoih khat a piaksak nadingin kumpipa kiang ah ngen hi. Kumpipa in zong pia pah hi. Tua mipa’ tapa pen mi gina khat na hi lo mawka, ama’ sum bek zong hi lo-in ama’ nasepna-a a kep sum tampite thai kapna-in zang mang mawk hi. Sazian sitte in a sazian sit sawm ta uh cih a zak cingin a lungkham lua mahmah a, a sum zat maimangsate khempeuh a sazian-in tuat kik hi. A khantawn-a a loh zawh ngei loh ding zah-in tam hi.\nSazian kisit niding a zan nitakin a gukmang leh a zatmang sumte laidal tung khat ah a banban-in gelh suk diudeu-in, a laidal taw lam ah, “Hih zah-a tam leiiba, kua’n hong lohsak mawk ding?” ci-in lai a gelh khit ciangin a awm tungah koih-in amah leh amah kikaplum dingin a thau zong a tang thunsa, a thau keksa-in koih hi. A lungkhamna lian lua a ni tampi a puak keiikaiina-in a pumpi gim lua ahih manin ihmu kha bilbel hi. Tua zan-in Kumpipa Czar hong pai a, tua pa leh a laidal a muh ciangin tua laidal la-in sim hi. Tua khit ciangin a lawmpa tapa ahihna tawh hehpihna lungsim nei a, a laidal tung ah laimail gol biabua-in “Nicholas” ci-in gelh hi.\nTua pa a khanlawh ciangin Kumpipa Czar in tua lai a gelh takpi lam theikhia hi. Kumpipa in a gamtatnateng thei khin ta, cih a theih ciangin lau mahmah hi. Tua zah khat-in kumpipa in a leiiba lohsak ding, cih a theih ciangin nuam mahmah hi. A zingsang ciangin kumpipa nasem khat hong pai a, a leiiba khempeuh a loh zawh nadingin a bat zah lian sum hong pia takpi hi.\nZeisu bek in i mawhna leiiba loh zo takpi a, loh khin takpi hi. Bang hangin tua tawntung Pasian Tapa “ci leh sa hong suak” (John 1:14) hiam i cih leh Ama pumpi mahmah biakpiakna-in kipia a cikmah-a i loh zawh loh ding i mawhna leiiba hong lohsak theih nading ahi hi. I mawhna mai thei ta hi. Tua Topa Zeisu Khazih na Honpa ahi nai hiam? Na Topa ahi nai hiam? Rev. Zam Khat Kham\nPrevious: Ka Phawkphawk Thu Khat ~ Pu Thangboi\nNext: December leh Khup’ nuntakna ~ Sia Do Khup\nTedim Khuapi ah (27 Oct 2015)\nRev. Khoi Lam Thang tawh Holimna\nTedim lungphona khua 38 pha


url: =Tedim District leh Tuithang Town vai Minister Pu Pau Lun tawh dotna dawnna :: ZOMI DAILY\nposted on 31 May 2020 at 6:21 pm Lomkholna: News, Politics, Zomi\nTusung teng social media ah Tedim in District ngah ta maw, cih leh Tuithang in town ngah ta maw, cih thu hong thang mahmah a, kinialna zong tampi hong piang hi. Hih tawh kisai-in mipite theih ding kilawm a om hiam, ci-in Tedim Post tanute in Minister Pu Pau Lun kihopih hi.\nTP: Pu Pau Lun aw, Tedim District vai social media leh mipi sungah a ngah khin maw, a ngah ding maw koi bang hiam, kitel tum lo khatin kigen ngeingai ven hih tawh kisai-in mipite kiang gencianna khat nong nei thei tam?\nPPL: Gen thei mah ning ei. Hih vai pen nidangin zong a kigen gen ngei om in. Zum paizia lampi tawnin Cabinet meeting in lai tawh official a a ciapteh pen May 15, 2020 ni hi. Nidangin State Counsellor Aung San Suh Kyi kiangah zong kipuak zel ngei hi. State Counsellor in Myanmar gam politics ah a zahtak mahmah makaite lakah Pu Chin Sian Thang zong na kihel in Pu Thang in ama minthuh ngiat tawh zong District vai ngetna lai na puak khin hi. Tua hi in tun Chief Minister Pu Lian Luai in gambup President tungah a thu a la kicingin na puak to ding hi in thusia lua in hong lap kei nak leh a lem dingin lamen hang.\nTP: Tua leh Pu Pau Lun, District vai pen Chin State pan Nay Pyi Taw ah a thu a kipuak ding hi pan suak ve maw? Tu a kipan bang tan bang a sawt lai tam?\nPPL: He, himah ei, tun Chin State pan Nay Pyi Taw a kipuak pan ding himah ei. Kipuak ding hi in, kipuak khia nai lo cih ding hi zaw. Nidang a kibawlsa document pawlkhat bel om khin in tua hun leh tukikal thu leh la bang teng kikhel a om hiam enin gawmtuah kik ziau leng athu kaihkhop pen hun sawt kisam lo dingin lamen ing. Chin State Chief Minister kiang pan Nay Pyi Taw ah lai kikhak khia ta hi, cih a kitel ciang a thu hong kician pan bek ding suak hi.\nTP: Himah ei, tun kitel zawdeuh ei DC vai mipi sung kitel bialbual lo lua mahmah in, lungdam ei.\nPPL: He, a tuaci thei ding khat mah zong hi. Bang hang hiam cih leh pawlkhat in hih tungtawnin metdawh ding na hanciam ahih man zong hi. Tua banah town vai-in zong kei mimal nangawn pawlkhat in hong mukhial mahmah, hong kizahko gawp cih dan ciang dong a tung hi hang. Mailam ah khat vei media tawh hoih tak holimna om thei hen la kigencian leh cih khat ka lungsim ah om hi.\nTP: Aw, himah ei Pu Pau Lun. Na lem leh Tuithang town vai pen mipi theih dingin hong gen lai o hehpihna tawh.\nPPL: Aw, himah ei. Tua hi in kei mimal hong kimawhsaknate pen social media khawng pan gengen a sawm khol lo mah hi ing. Meeting thukimnate leh zum vai a thukigen la kigen teng zong file hoih tak kem ing. Audio record zong nei ing, a kisapna a om khak leh ci a ka kep hi. Tutung pen District vai bek thukimna kibawl hi in, town vai pen nidang genna tampi a om ngei hangin tutung bangmah genna a om lo suak phot hi.\nTuithang town vai pen Pu Thang Khup NLD ah a tai ciang hong lim gen gawp san pan vua hi in. Kei genna ah nidang lai 2017 kumin town piak ding a kingaihsun Chin State sungah Naring, Surkhua, Webulla leh Kaptel hi in nung 2017 pan Tuithang hong kibehlap tak teh Tedim gam panin Kaptel, Tuithang, Laitui cih bangin hih teng thum hong kigual hi. Tua bang a nidang lai a thukimna omsate siksan a thu ka pulak pen Tuithang town vai a thukimpih lo hong kisa kha hi. Kei cihna ah a lem leh a vekin thakhatin town pia kim ding. Tua hi loin khat ta bek pia ding ihih leh nidang pek a geelna a om ngei khin ahi Kaptel masa hen la, tua teh Tuithang, Laitui cih bangin paisak leng, cih pen kei genna hi.\nKaptel pen town ding a min kigual masa khat ahih banah tuhun kim leh pam paiziate en leng zong Lennupa vai ahi zongin Rihkhuadar in township hong ngah leh Tedim gam bek hi loin Tonzang gam Bapi dong huamsak ding uh, cih bang thute hangin leilupzia zui-in Kaptel pen i gam bitna ding khat zong suak hi, cih makai pawlkhatte muhna hi. Lennupa pen Falam lamten Buannel a cihcih uh hi in tun zong Falam gam singhalh gam kham hi dingin hanciamna zong om ngei khin hi.\nTua hi in khangthakte zong hih thute theih huai mahmah sa ing. Tun Kaptel in town ngah leh mai kumpi term hun sungah Tuithang, abanah Laitui cih bang hong hi thei ding, tua bangin ngak lah lua loin pai to deudeu thei leh, cih bel i lunggulhna hi. Tuithang pen a leilupzia en leng zong kim leh pam pan zong bit mahmah a khua mite zong mipil mihau thukhualte omna ahih manin lunghihmawhna ding om lo cih theih hi. I kim i kiang khuahun paizia zui-in bang teng kisum thei, kimet thei, ngaihsut ding bang teng om, cih et siam mahmah ding thupi hi.\nTP: Social media lamah Tuithang ten Pu Pau Lun tungah lungphona nei ding, cih thu e leh?\nPPL: Himah ei. Ken bel kei lam pan ka kisuanna ding zong om kei, lungphona na bawl nop uh leh nomau thu hi, ci ing. Kei mimal mahmah suk nopna tawh ka kampau ding a kiphuak tawm tuamtuam khawng pen media thukhun zui-in thu bawl nuam leng bawl theih ding zong om kha in cin. Cabinet meeting sung a ka thugennate kigen sawnsawn in tua a kigensawnsawnna pan kei kam ding a kiphuak tawm leh a kitel khial pawlkhat om hi, ci-in mu ing. Audio record hoih tak nei ka hih manin a kisap mahmah leh kei zong ka siksan ding leh ka gen ding om in teh.\nMore: Ki pattah na’ng ahoihpen hun ~ Pau Lun\nEi sung leh midangte lakah gen ding gen loh ding, cih thusim thulang i neih siam ding zong kisam sa ing. Mailamah hihte bek hi loin i gam khangto semsem leh lunghih mawh huai ngaihsut ding sep ding tampite mu siam en siamin khangthakte pilvanna ding munte ah pilvang tak a mainawt theih ding deih mahmah hang.\nTP: Lungdam mahmah ei Pu Pau Lun.\nPPL: Kei zong lungdam mahmah ing ei.\nTP – Tedim Post (Khai Khai)/ PPL – Pu Pau Lun/ Source: The Tedim Post\nPrevious: USA, Minneapolis ah palik khutlum tawh asi George Floyd buaina thu\nNext: Nang le nang tha kipia in (Self Motivation) ~ Rev. Dr. Thuam Khan Thang


url: =Tulaai Leitung Thuthang Tuamtuam Updates Feb 27,2014\n· Ukraine gam Russia deihleh deihlo langnih buai mahmah kawmkaal Feb 27,2014 ni in Ukraine gam tuitaw lam Russia gam tawh gamgi leh Russia tuilam gaalkaap phualpi kiang a om Crimea khuapi sung ah thautawi pawlkhat in kumpi zumkheempeuh buluh in Russia gam Dialkhai te ban khaai uh ahihman in Palik te tawh ki um ziahziah uhhi. Hih hun lian mah in Ukraine kumpi te in Russia gaalkaap te kongpua piallo ding in thupia uh himah leh Russia gaalvaan leeng te gamgi dung ah manmawh mahmah in kilum let zialzial uhhi.\n· Thailand gam buaina vengthei mahmah lo nasia semsem ahihman in Kumpi langpang lungphona anei makaaipi Suthep Thaugsuban in Prime minister Yingluck Shinawatra maitang kingat a, lungkimloh na kicih nopteng kici ngiatngiat ding in to thatha ta hi.\n· South Korea gam leh USA te kipawlkhawm in gaaldo kilopna abawl uh lungkimlohna leh to na kawm in North Korea gamte in Feb 27,2014 ni in anaai, alaaihawl kaapna Missile thaupi 4 tuipi sung ah lawnkhia in kipei bulbul uhhi ci in South Korea gamte in AP thukizaakna ah genkhia uhhi.\nTuni vaaisah pian\nNasep kuan hun leuleu in hizah cipak ni\njoseptpau@gmail.com, Thang.pau@perdue.comwww.perdue.com , www.zomipau.wordpress.com


url: =Covid-19 Natna Dozia Nengneng ~ Nicholas Pau :: ZOMI DAILY\nCovid-19 Natna Dozia Nengneng ~ Nicholas Pau\nposted on 20 July 2021 at 8:23 am Lomkholna: Covid, News, NicholasPau\nCovid-19 natna pen, gilo mahmah in, a hau, a zawng, a cithei, a cimawh, a pil, a mawl, a sang, a niam, numei, pasal, a khangham, a khangmui, ulian, nautang, a thahat, a thanem, cihdan in, kuamah ong deidan hetlo mawk hi. Gam khangto aa i om aa, a khangtolo gamte ah i om zongin, a zatui a zaha ding omlo ahih manin, i dodan ding, i nanzia ding ong kibang pian hi. Tua ahih manin, tukum 2021 February kha sung aa, ka tuah uh thute siksan in, kikhoi kikepzia ding tawmno, lainatna tawh ong hawmsawn nuam ingh. Khat le nih aa ding a phattuam khaak dingleh cih ngaihsutna tawh ahi bek hi.\nCOVID-19 natna pen a lamdang khat hi-in, i lungsim ngaihsutna ong simthei “khuak”, AI( Artificial Intelligence) neileh kilawm kasa phial hi. I pumpi thagui sigui sungah mun ong lakkhit zawh ciangin, i lungsim mahmah zong ong zo nuamlua in, ong sattuk nuam hi. Thanem kha leng, a mah ong hat tektek in, ki thakhauhsak tektek leng a mah ong dualkik hi. Hih natna tawh i nuntakna ong bei ding pen baih mahmah veve hi. Denmah mah aa, a pauzo kim lai, min 1 sung bek huih kham ngahzawhlo’ tawh a kibei ziau thei ahi hi. Tua hi-in, i pumpi i zawm phial zongin, i lungsim i khauhsak teitei ding kisam lua hi. Lungtang phat mahmah a kuldan ahi mai hi.\nHih natna pan damna ding zatui a om hilo ahih manin, hih natna tawh i kinahvawh khak zenzen leh, i lungtang phatna tawh galdo i kipan ding hi. I natna danpen a tuamtuam hi-in, i puaklah i thuaklah dan zong kibang kimlo ding hi. Tua ahih manin, i pumpi thuakzawhna ong zawmsak phadeuh zatui tuamtuam nek zong i kidawp mahmah ding hoih kasa hi. I lungsim a khauhzawh nang, Topa tawh i kalsuan khop ong kul ahi zel hi. Laisiangtho sungah Sawltak Paul in, hihdan in naci hi. “Kei ka thaneem mahmah laitakin a thahat mahmah suak ka hih manin Khrih hangin ka thaneemna, simmawh ka thuakna, haksatna, bawlsiatna le lungkhamna ka thuaknate tawh ka lung a kim mahmah hi.” — 2 KORIN NIHNA 12:10\nNatna i do laitak, i lungsim nih taitai in, na lungsim khat in, “ nang a si ding hita cei; kuamah suakta lo hi, a si ding nahi lel hi” ong cici kha ding aa, na lungsim a dang khat leuleu in, “kei ka dam teitei ding hi. Topa’n ong damsak ding hi” ong cizel ding hi. Lungsim nihna ii ong hopihna thanem pian ahih manin, tua i thahatsak zawh nading, Topa kiangah i khutte lam aa, “Topa aw, nong piakkhit ahi, damna thupha keitung ong tun madeuh in, hih ka natna ka vangikte ong puakpih in”, ci-aa thu i ngen ding hi. “Pasian in note hong kem ahih manin na lungkhamnate khempeuh uh ama kiang tunpih un.” — 1 PETER MASA 5:7\nI pumpite zawmta leh, lumlum lo ding, tangtang ding i hi hi. I dingzel ding aa, lam i siauh zawh leh, kal khat kal nih bek ahi zong lamsiauh zel ding ahi hi.\nTuisa dawn le tuihu diik pen ahih leh ka zatuipi uh ahi zaw hi. Tawlna, a na phadeuh ten, ciltui na leng zong a valh theilo himah tase leh, tak khat tak nih bek ahi phial zong, tuisa i dawn hamtang ding hi. Tuihu diikzia ding leuleu pen, tuiso pen hai sung khat ah sung ding hang aa, puanza tawh kikhuh suk aa, tuihu i diikzel ding hi. Hihte pen i nat maa le i zawmluat maa in, nisim phialin, kipan khol leng ahoih zaw hi. I zawmluat khit leuleu ciang, tuisa suang ding aa, i gamtat ding zong, i tat zawhlo’ hun ong om tamawk ahih manin, ong baih nawnlo hi.\nKuapawl kuapawl nahi zong, nang ngiat le Pasian na kizopna(connection) a bit ding a kisam ahi hi. Na lungsim ah, lungsim thunget neih tawntung ding hoih kasa hi. Ko innkuan ka nat lai un, lungsim kitamkham ahih manin, hih ci bangin thu na ngen ngei ingh. “Topa aw, kei pen, thu zong, kammal kician zang aa, ong ngen theipa hi keng. Damna nong piakzawh ding lamtak bel thei ingh. Um sinsen ingh.\nNi khat teitei ciang, nang maa kiang ong ciah ding khat kahih manin, hih leitung natna pan damna nong piak ding le nong piaklo’ ding bel ken theilo hingh. Ka tate neu lai hi. Ka it ka Zi, ka Ta, ka Nu, ka Pa, ka U, ka Nau a diakdiak ka tung aa ong kingam ka innkuanpih teng, kei itna sangin, nang maa itna lianzaw thamtham ahih manin, ka vangik, ka gimna, kei bek in, puazolo ding kahih manin, ong puakpih in, ka Topa aw. Dam bel dam nuam ingh. Ahi zongin, nang maa deihna bang hizaw tahen”, kana ci ngei hi.\nKal nih zawh ciang ka innkuan un ka damkik uh hi. Ka pumpi gihna 30 lbs ka kiam hi. Damna ong pia pen, Topa hi cih ka kitel sinsen uh hi. Damna ong pia, a nungta tawntung Topa min thangta hen.\nMore: Kei maa Moral Politics ~ Nicholas Pau\nTopa mai ah, nang sang ahoih zawtuan ahilo, ko innkuan tung, i Topa’n damna ong pia ahih manin, ko sang aa a hoih zawtham no mimal khatciat Topa’n damna ong piapia khin ahi ta hi. Tua i Topa thuphate, vadawh in, valak sawm ciatni. Genkhialh, gelhkhialh a om leh, ngaihdam bawm ah, nong na khiatsak na ding un, kong thuum hi. Topa kiangpan damna, vekpi tung ong tung tahen. Nicholas Pau\nPrevious: Lei ah daitak in kivui ~ Sia Kam Thang\nNext: Catholic Pawlpi hanah vivuiding lungna kei in ~ Fr. Damian Dal\nHappy Sweet December ih kicih lanlan hangin\nKawlgam ah KBZ Bank pan sumguksawm khat kiman\nHun manphatna ~ Tdkhen


url: =Google Pan Kawllai Kiphen Thei Zo ~ Thu Tatuam (Siyin News)\nGoogle Pan Kawllai Kiphen Thei Zo\nSaturday, December 13, 2014 Kawl Ngam Thu No comments\nLeitung minam tatuamte ii lai taw aki-at internet tung ah a omte internet tungah Kawlkam taw automatic in kiphen thei zo hi. Hi tu dan sia :-\n1) www.google.com pan "translate" ci laimal sia ih khet kul tu aa tuazawk ciang, kiing li nei 2 hong lawt tu hi. "Detech Language " akici sia ii nuai, Veisang sia ii sungah na khetnop lai sia khen aciang, ziat sang sia ii sung ah na phennop minam kam sia teal vakek tu hi. A minam kam teal thei natu atung ah thaltangno khat om hi.\n2) www.google.com na meak zawk ciang, ziat sang ii tung ah abawkno tiltel luk om tu aa, tuasia meak zawk ciang, "Translate" ci laimal sia met tu hi. "Detech Language " akici sia ii nuai, Veisang sia ii sungah na khetnop lai sia khen aciang, ziat sang sia ii sung ah na phennop minam kam sia teal vakek tu hi. A minam kam teal thei natu atung ah thaltangno khat om hi.\nGoogle tung ah sia Leitung minam tatuam nam 90 ii kam taw hi bang in, eima heak ngawl kam pan ih heaknop kam ah ki laih sak thei vazing hi. Computer taw pheen ahi ciang, mihingte phen bangh hi ngawl aa, dei teal tatak ahi ngawl hang, ih heak ngawl lai khat sia, eima heak lai khat taw phen sak kik leang, bang thu son nuam ci sia kitel zaw hiat hi.


url: =Tho kik ahih manin ~ Sia Do Khup :: ZOMI DAILY\nposted on 4 April 2021 at 12:35 pm Lomkholna: Article, Biakna, Dokhup, Easter\n“Eite a dingin a hoih lo, i mawhna a kiciamtehna khempeuh, hong phiatsak a, tuate khempeuh singlamteh tungah kilhcipin a beisak ta hi.” KOLOSE 2:14 TDB\nSATAN PEN LAI SIANGTHO SIAM HI\nSatan i cih pen ama thuneihna tawh mihingte “Mi mawh hi uh ciai” hong ci thei pa hilo hi. “Pasian deih bangin nungta kei teh, tua Lai Siangtho tawh kituak kei teh, hell tung niteh, cina niteh, zawng niteh, guallel niteh, Pasian in nang hong mawksak hi” ci-in Lai Siangtho tawh hong kap den pa bek ahi hi.\nMi khat thong a kiat theih nadingin upadi tawh a kituahlohna teng a genkhia ding sitni kisam a, sitna pa mawhpaihna zui-in thukhen mangpa in a daan thuak ding zah seh hi. Satan zong na mawhna teng Pasian mai ah a genkhia den pa hi. “Hih pa in Lai Siangtho hih mun teng khial hi” hong ci den pa hi.\nTua mawhsakna khempeuh Topa Jesu in singlamteh tungah kilhcipin beisak a, nang hong kimawksakna khempeuh amai nadingin Pasian mai ah ama sisan manpha tawh biakna hong bawlsak hi. Mawhna thaman sihna tawh nang sih tangin si hi.\nSATAN ZAT DING LAI SIANGTHO MUN OM NAWNLO\nSatan zat theih ding nang hong kimawhsakna Lai Siangtho mun khempeuh adingin Jesu in mawhlawh hong tawisak khin mawk ahih manin Satan zat ding Lai Siangtho mun om nawn lo hi.\nTU ZINGSANG NA KHANLAWH CIANGIN\nTuni Thawhkik ni zingsang na khanlawh ciangin Pasian mai ah midik khatin a khanglo nahi ta hi. Banghanghiam cih leh na ihmut kalin mi siangtho na suah nadingin Pasian leh Topa Jesu na thukim khin ta uh hi.\nUP DING BEK KISAM\nHih thu na up leh 2021 thawhkik pawi pen nang adingin tawntung nuntakna ngahna leh kisuan giauguauna teng bei-in Pasian mai ah Jesu hangin nui siusiau kawmin Pasian’ ta cihna leh gamhluah za na ngah pah ding hi. Hun sia kawmkal ah deihsakna lianpi tawh; Khuata mipa – Sia Do Khup\nPrevious: USA, Tulsa pan Pa Dam Do Thang (Langzaang, Khupson beh) in hongnusia\nNext: CRPH thusuah tawh kisai etkikna (1)


url: =Itna bulphuh upna maw? :: ZOMI DAILY\nposted on 14 March 2015 at 3:47 pm Lomkholna: Biakna, News, SuanghDal\nItna a bulphuhte in 1 Cor. 13: 1,2,3na ah, “Mualte kin sak zawh nading upna ka neih hangin itna ka neih kei leh ka kimanna bangmah omlo hi” cih siksan uh hi. Hih lai munah Paul in kamtuam pau le vantung mite’ pau khawng thupi saka kinei-in itna a nei lote a mawkna ahihna a gen ahi hi. LST in itna thu a gen teh a thuneu hi lo hi. Itna pen sepna le sih ngamna ciang bek hi lo-in, nuntak ngamna le lungsim puakzia maanna pen itna taktak hi zaw hi ci-in na gen zaw hi.\nMawhna thaman sihna, sih loh phamawh sih ngamna pen a singtho itna hi lo a, sihna tawh kipeng thei hi napi-in mawhnei nang le kei ahong it man a mawhnei lo pa’ sih ngamna pen itna genbang lo hi a, a siangtho itna taktak ahi hi. Lai Siangtho in itna thu a genteh thukham sawm tawh na kikim sak linlian hi. Matthew 22: 37na ah Jesuh in, “Na Topa Pasian na lungsim khempeuh, na nuntakna khempeuh, le na pilna khempeuh tawh na it ding hi, cihna ahi hi. Hih pen a masapen, a lianpen thukham ahi hi.\nA nihna pen…nangma pumpi na it bangin na vengte na it in cihna ahi hi. Hih thukham nihte tung panin thukham dang khempeuh le kamsangte’ thuhilhna khempeuh ahong mengkhia ahi hi,” ci-in a dawng hi. Tua ahih manin itna pen thukham sawm cihna hi. Love=the Law.\nCi le sa ki-itna hi lo\nEimau bangkua, eimau innkuan, eimau behteng, eimau sunghta putu teng le eimau bawng teng ki-itna in hih ih leitung a buaibuai sak ahí hi. Eimau teng ki-itna mah hi hong um lah sak… Lasiam Pauno in, leitung mite ki-itna in sum le pai bek hi a cih mah bangin, ci le sa ki-itna in hong bawlsia hong sukham hi. Tua ahih manin leitung mite kuamah in Pasian’ mai-ah midik a tang sak zo itna nei lo uh hi.\nKuamah in thukham sawm a zuih zawh loh mah bangin kuamah in zong itna genbaang lo nei zo lo uh hi. Ei le ei\nvangtung gam lut zawh nadingin Thukham kizui siang zo lo hi. Itna kineisiang zo lo hi. Ci le sa ki-itna tawh hi lo. Itna tawh gupna kimasuan zo nawn lo a, upna tawh gupna a kingah bek ahi hi. Tua upna in itna maan ong nei thei sak pan ding ahi hi. Itna bulphuh upna pen a piang thei ding hi lo a, upna bulphuh itna pen a piang tawntung ahi hi.\nPrevious: ZAM Thupuak :: 15 March 2015\nNext: Tulaai Leitung Thuthang Tuamtuam Updates March 14, 2015\nPhualva nih kamciam


url: =Malaysia vanleng MH370 zonna in sum RM79 Million kibeikhin :: ZOMI DAILY\nposted on 13 March 2015 at 2:28 pm Lomkholna: Malaysia, News, World\nAmangcip Malaysia Flight MH370 zonna in RM79 Million kibeikhin cih Malaysia kumpi thuneite’n genkhia uhhi. Tuazah abei in azon nangawn uh tudong MH370 pen ki mukhiazo mahmahlo a, athuzong thengzo mahmah nailo hi.\nTransport Minister Datuk Seri Liow Tiong Lai in agenkhiatna ah hih sumbeipen nungkum December khaciang abeibek cipanlai hi. 8 March 2014 ni in Malaysia Kuala Lumpur khuapi pan Beijing Capital International Airport zuanin alengkhia diaidiai Malaysia Flight pen koilam lengsuak hiam ki theizo mahmahlo hi.\nAmancipzawh kum 1 bang acingkhin hong hita a, vanleng tungah atuang Passenger 227 te ii ulehnau, nulehpa, meltheih tanau te’nzong khakham veilawh dikdek uhhi.\nMH370 zonna in RM79 Million beikhin cih hi a, tampi beibeh khalaiding cihi. Banghanghiam cihleh MH370 pen azon akikhawl hinailo a, akimuh mateng aki zongzong laiding ahih manin, tampi beibeh totolaiding hi.\nRoyal Malaysian Air Force, Royal Malaysian Navy, Royal Malaysian Police, Fire and Rescue Department, Malaysian Maritime Enforcement Agency cihbangin Malaysia gampan Department tuamtuam in azong ngeingai uh hi a, adang gamtuamtuam inzong sumlehpai tampi bei in aki zonpihkhin ahihi.\nAdiakdiak in Australia, China, United States gamte in lim zonpih phadiak uh a, vanleng mangcip kizong lakah sum tam abeipenpen leh aki nakzonhuan ngeingai penpen khatin ki ciamtehna hi. Ahi zongin ki muzo tuanlo mawk hi. ZD Sawltak #zomidaily\nPrevious: Salai Za Lian thu keima heak tawmno (behlapna)\nNext: Damloh Pasian’ nasemte nong zaksakna uh Lungdam


url: =Nigeria gammi zi 86 nei in zihau in aminthang mahmahpa sita ~ ZD :: ZOMI DAILY\nposted on 1 February 2017 at 12:42 am Lomkholna: News, Sawltak, World\nNigeria gamah zihau in aminthang, zi 86 tak aneipa zanni in sita cih theSun UK News pan kiza hi. Tuapa minpipen “Alhaji Mohammed Abubakar Bello Masaba” kici a, kum 93 anuntak khitciangin leitung anusia ahihi. Leitung ah zi tam aneipen in minthang a, zi 86 nei in, ta akigawm in 130 bang neiding kici hi.\nHihpa ii nasep pen Islamic Preacher hi a, Islam biaknathu tangko khat ahihi. Ama ii agen ngeikhat ah zi tampi te ka lungkimsakzawh nadingin pasian in thahatna hongpia hi ci bilbel hi.\nNigeria’s Daily Trust Newspaper te genna ah hihpa pen 2008 kumin leitungin zi tampinei cih atheih ciangin leitungah minthanlawh liang cihi.\nZanni in Nigeria, Bida khua ah ama ii luanghawmpen lei ah ki tuhkik khinta ci a, ahi zongin azi te lakpan pawlkhatpen agaisa in om zihziahlai ahih manin, ama ii khangguipen asihkhit nung ahzong suaksuak laiding hihtuak hi.\nIslamic atawmzaw ii upna leh kihilhna ah pasal khatin zi atampen 4 ciang teenpih theiding cih ahihi. Amahpen “Islamic Preacher” khat hi a, Zomi telnopding in gupna bucing thutangko in Gospel avakkawikawi khat cileng telnopleh kilawm hi.\n2008 kumin BBC tetawh Interview akibawlna ah zi 4 val aneihvai akidot ciangin, hihpa in “kei zizong in vakman dihdihlo hi’ng, hih numei te keizonzon kullo in keikiangah hongpai uh ahih manin ka teenpih hi” cihsan hi. “Keikiangah hongkitah uh ahih manin, pasian deihna om hidinghi ci’n niallo in ka teenpih hi” ci khingkhiang se hi.\nHihpa pen zi tampi aneihna hangtawh hong minthang mahmah ahih manin, 2008 kumsung mahin Interview kidotna khatah hibang in genkhia hi: “Pasal dang khatin zi 10 bekbek neihenla hilehzong thazawm dikdek in tuksuk in sihlawh liangding hi. Ahi zongin keibel Allah in thahatna hongpiak ngiat hi’ng” ci’n kipaktak in genliahliah hi.\nTuabang in a pasian ii piak thahatna tawh zi 86 te alungkimsakzo hi ing cise hi.\nHihpa luanghawm pen zanni in kivui a, azi te kapziahziah cihthu kiza hi. Minthandan atuamtuam, ki lawhlohding thupi ve maw… ZD Sawltak #zomidaily\nPrevious: Malaysia gamsung ah IS tawh akizom mi 3 kiman leuleu ~ ZD\nNext: Zomi Cup 2017 Final kisui tading ~ ZD\nZOFA Cup 2014 vai zaksakna


url: =Zomi Khawmpi Lungdamna (Part I)\nDear ... zahtak, muan leh suan, it leh ngaih;\nZomi Khawmpi asiim Zomi laizom U leh Nau, Nu leh Pa, Lawm leh Gualte aw;\nAnungta Pasian hong ompihna leh Khawmpi siim Zomi-te' vang tawh "Zomi Khawmpi USA 2014" lawhcing tak leh cidam lungnuam takin bawlzo ihhih manin nakpi takin ih lungdam hi.\nKhual panin Khawmpi siim mimalkim, cidam takin innlum azuankik zo dingin ih lam-en a, thu ih ngen hi. Hih Email ka gelh laitak in vanleng tawh inn lam azuan ding a kithawithawi zong om a, a gamla mahmah, mawtaw nai (33) sung a kihawl ding, San Francisco leh Portland lam a sanggamte zong lamkaal ah omlai hi cih ih thei a, lamkaal a omlai sanggamte khempeuh cidam takin a innlumciat uh a tunma teng anungta Pasian in ahong ompih dingin thu ih ngen hi.\nKhawmpi innteek ZIOK kipawlna Makaite, Tanute, Palaite, Pawlmite, leh zin leh leengte innlum guanin annek tuidawn kicing takin hong vaak Tulsa khuanu khuapate tung ah lungdam zahtakna ih pia hi. Tutung zong, ngeina mahbang in, innteek khuanu khuapa, nungak tangvalte, Pawlpi tuamtuamte, zindo a kisiam dan hong kiphat mahmah ahih manin, lungdam huai mahmah hi.\nZomi-te tangthu ah tuipi galkaai Zomi-te' Khawmpi lianpen a kibawl zo hi a, hici zah a vai lianpi a kihawm zawhna pen Minam itna, khat leh khat kikhualna, lungsim siangthotak tawh deihsakna leh kipiakkhiatna, picing takin mapankhop theihna, lungduai takin hanciamna, khua leh tui kithutuahna, leh a thupi pen khat ahi Anungta Pasian ih muanna hang ahi hi. Mapang Khawmpi Tanu khempeuh in ama siamna, pilna, kivakna, kizenna, tangzanna, kipiakkhiat theihna munsanciat panin kipangkhawm ahi manin, Khawmpi picing mahmah hi. Tua in Minam khat hihna tawh mapankhopna hi a, Zomi-te Minam kician khat ih hihna hong kipsak hi.\n* Nitumna lam pan a gamla pen San Francisco, Portland, Phoenix,\n* Leitaw lam pan Miami, Houston,\n* Nisuahna lam pan Charlotte, Jacksonville, New York,\n* Leilu lam pan Buffalo, Chicago, cih US gam kiu li pan Tulsa khuapi zuanin Khawmpi hong siim laizom u leh nau khempeuh,\n* Kawl gam pan Khawmpi hong siim Pu Gin Kam Lian leh azi Pi Ciin Khawm Cing, Sianu Cingsan, Makaipi Tg. Bia Mung,\n* Khawmpi innteek ZIOK Kipawlna leh khuanu khuapa, nungak tangvalte\nNa vekpi tung ah, Zomi Innkuan USA, Executive Committee pawl tangin zahtakna hong pia in, NAKPI LUNGDAMNA hong ko masa ingh. A sawtlo in Khawmpi Thupulakna bawlin akicing zaw in Lungdamna Thute hong suut nuamlai ungh.


url: =Akipsa Zo minam puan leh Zo nikteen puansilh Fashion te ~ Dr. Dongno :: ZOMI DAILY\nposted on 25 September 2018 at 7:50 am UTC+9:30 Lomkholna: Article, Dongno, Ngeina\nMinam khat pepeuhin minam puan, national dress neih ding thupi ahih mah bangin, mi nam tuamtuamte-in amau minam puan nei hamtang ciat uh hi. Tua minam puante thupi bawlin zahtaakna tawh kikem uh aa, ni thupi ni ciangin hoihtak leh kipaaktakin silh ciat uh hi. Ameel-acii, colour, agelh, design leh a puan kikhuidaan, style in bang mi namte’ puan cih ong lak khia pahlian ahih manin hih thum tengin, vaang nei sak aa zahtaak huai sakin, zong etlawm hi.\n1966 kumin Zangkong Zomi Siamsin, Sangnaupangte Kipawlna ka phuan khia uh aa, Zomi Siamsin Cultural Committee (anuai aa man) chairman ka sep ciangin, ‘Zomite -in minam puan i neih loh phamawh hi’ ci-in ngaihsutna lianpi kanei hi.\nU Ne Win’ uk hun sung hi aa, siamgatna, nasep tawh akivaak mite nangawnin gat ding khau leh animna ngah zo lo-in a dinkhawl hun ahi hi. Kumpi sung pan khau thohh lei ding om lo ahih manin, India panin ziinbeel in asimtham aa kizuakte lei sim-in tua tawh gat ding ahi hi. Khat peuhin kumpi tung ong khia leh, thong sung ong kidenna pah ding aa sang pan ong kihawlkhia lai ding ahi hi. Lau pipi mahin kisem tantan hi. Piang zo dingin ong kimuang lo lua ahih manin ong kikhia lo bilbel aa, dawi-havang-kaal ah suakta-in Zo minam puan anei ihi hi.\nZomite’ vangil pan kila design leh style : Hih Zo minam puan design pen a etlawm lel ding aa kibawl mawkmawk hi lo hi. Zo puan azeem, design taktakte Tedim khua kiim ah zong kawikawi-in, ahoih teng gawmtuahin akhui daan, style, i Zo ngeina lui lian bek kepcing ding ngiimna tawh design leh style ka bawl hi. Tuhun hi leh mobile phone tawh design-te manzaih ziauziau ding pen laidal leh colour pencil khut lom khat keng pahphotin agelh, design tuamtuamte suai-in ka la kawikawi hi. Pasal puan dingin, tualpuan daan hi-in a awm leh anung kiimvelin azepna hoih teng, khiangkawi leh maimu tang, asan leh avom tawh gawmtuahin, abaan bullam, abaan dawn leh anuai ah azepna, khiangkawi, gual thum koihin, numei nik dingin, nik siing mah hi aa, a kawng leh anuailam khuk nuaisiah avom tawh ka behlap hi. (lim kisuai) Minam puan ahih ciangin akhiatna nei lo a, colourful, a hoih mawkmawk dingin kigeel lo aa, i tangvan, taktak teng bek, amangthang lo dingin kepcing ding ngaihsutna tawh akibawl ahi hi.\nChin Usi-in design ong saang : Design nam guk ka suai aa Cultural Committee ka teel sak khit ciangin Chin Uzi zumpi, Haka ah khak to-in Zo Minam Puan dingin kip sak nading ka ngen hi. Lungdamtakin ong sang uh hi. Tua design, pongsan banglianin siamgan set tawh ka gan sak pah uh hi.\nZo Minam Puan kikip sak : February 12, 1967, Union Day ni-in Zangkong Kyaihkasan Hall, Zomi kusale-te tunna mun ah, Zo Zum ulian khempeuh, kusale teng leh National Dress Committee mai ah sangnaupang duang kikhaite-in etlawm mahmahin hih puante silhin Zo lam lamna tawh Zo minam puan in kip sakna kinei hi.\nZo minam puan i neih zawh kum 50 val ta : Zo minam puan kiptak aa i neih zawh tu-in kum 50 val khin ta hi. Atung aa i gensa mah bangin 1966 kum aa Zomite neih, ngeina khanglui vangil design-te tawh kibawlin, 1967 kum Union Day ni-in Zo Zum, Chin Usi, in Zo Minam Puan in kikipsak khin hi. Tua ahih manin hih design leh style pen Zo minam puan ahi hi. (lim)\nTua baan ah hih puan pen UN Branch khat ahi, UNESCO International pan ong pai uliante mai ah December 7, 1967 ni-in Inya Lake Hotel, Yangon ah The XVIII (18th) Meeting of Colombo Plan om aa tua lai aa cultural show ah Pi Ciin Man Niang (Pu Khup Khan Thang’ zi, Norman Oklahoma, US) in silhin stage tung ah lak aa, gamdangmi uliante mai ah Zo minam puan akilah khiatna amasapeen ahi hi.\nZomite Fashion Puan : Tu hun ciangin, sum bawlna aa kigan ‘Zo puan’ ci-in atuamtuam tampi ong om hi. A design, ameel-acii leh style nam tampi ong kibawl hi. Mi tampi-in “ I Zo minam puan koi pen hiam; atuamtuam ut bangbangin kibawlin ki silh zeelzuulin, mi’n ong dong leh koi pen i Zo minam puan i ci ding hiam ?” ci-in ong dong uh hi.\nHih atuamtuam aa kibawlte pen Zomite puan fashion hi aa, Zomite nikten puansilh kizep daan apuah to, alaamto, apicing sak, azai sak ahi hi. Zomite-in kizepna puan atuamtuam, ahoih nono, akhel nono anei i suak hi. Fashion pen deih bangbangin kibawl thei hi. Ut bangbangin design tuamtuam a style, etlawm theithei-in kibawl, create thei hi. Kikham theih om lo hi. Zomite bek hi lo, kuakua-in hoih sa-in ong zatpih le-uh nakpitakin aangtan huai hi. Mailam ah zong ahunzui-in ahoih theithei-in design siamte-in ong puah toto lai ding uh hi.\nZo minam puan, leh Zomite fashion puan : Tu-in akikip sak khin sa Zo minam puan, National dress leh hun zui aa Zomite fashion puan , nam nih anei i hi aa i khentel theih ding thupi hi. Tua mah bangin i zatna ah zong ahun, amun tawh kituakin i zat siam ding kisam hi. Gtn. Zo Minam Ni kikhopnate ah adiakdiakin, amai aa ong lehtut thugen ding uliante-in Zomi fashion puan mawkmawk sangin Zo minam puan ong silh le uh kilawmin zahtak baangzawin mipi tangzaw ding hi. Mipi in zong i minam ni i muak ni ahih mah bangin, i minam puan silh ciat leng hoih peen hi. Ahih hangin Zo puan, fashion hoih nono tawh a etlawm theithei-in ki zeemin kipaak khawm leng zong etlawm mahmah veve ka sa hi.\nPuansilhin khiatna nei mahmah hi. Ei Zomite-in zong athu tawh kituakin puansilh kizang hi. I pu i pate-in ut bangin na silh het lo uh hi. Gtn. Tangcin pen nidang lai-in gal man, sa (sai, zangsial, humpi, sahang, kamkei, cinghpi, cb.) amante bek zat, puan ahi hi. Gal man, gal that leh sa man lote-in tangcin zang mawkmawk lo uh hi. Tulai hun tawh gen leng pilna lam degree ngah lopi-in degree suang lenlan leng tua tawh akibang isuak ding aa etlawm lo hi.\nNidanglai-in gal man acihte uh i et ciangin, mun dang aa mi ommuang kimlai peuh ava thatte zong “gal man” ci-in thupi bawlin ‘pasal taktak’ cihna pahtawina tangcin puanza kisilh sak hi. Ataktakin mi that, murderer hi-in criminal ahi gige uh hi. Tu hun hi leh ‘sih daan’, death sentence akipia dingte hi. Hihte pen khanglui khuamial hun sung aa nun zia ahi hi. I pu i pate hun lai mahmahin zong khanglui upate-in hih loh ding thu ciin na nei uh aa, “Tual that peuhmah nuamsa ngei lo, khuasuak ngei lo hi” na ci ngiat uh hi. Gal kidona sung ahih keingaal leh, mi that pen hoih nasa het lo uh hi. Tu-in Topa Hehpihna Grace nuai ah thu um mite ihih mah bangin hoihtak ngaihsun pha kik lehang tua mithat, criminal-te’ kiphatsak pih leh gualtung tuan pahtawina puante tawh tu hun ciangin kizep ding ka ngaihsut ciangin mihing kithahna agu tua design tung ah bang lai dingin ka ngaihsun aa ka cik azee hi. Sa man acihte’ sa matte zong tuhun ciangin kumpi-in protected animals ci-in mat ding akikham ganhingte ahi aa Animal rights-te-in zong criminal zahin taza asuaih ngekngekte uh ahi hi.\nTua mah bangin i Zo ngeina ah, puandum pen numeite bek zat hi aa puanlaisan pen pasalte bekin azat uh ahi hi. Tu hun ciangin, pasal pipi puandum, puan tungsilhin asilh om aa, numei te’n zong puanlaisan, puan-aak leh nik nangawnin kisilh kiteng gawpgawp hi.\nZomite ngeina hoihtak anei minam i hi hi. Tua i ngeinate i kepcing ding, i zahtak bawl ding khanglui ngeinate i kepcing ding khangthakte-in mawhpuak i nei hi. Zo ngeina hoihte asusia ding, alumlet ding i hi kei hi. Apuah, akem azuun ding i hi hi.\nPu Khup Khan Thangin zong i Zo puan tuamtuamte akilawm lo pipi aa kizatnate tawh kisai mun tuamtuam ah genna aneih zeel ban ah lai zong at zeel hi. Tu-in i Zo puan kici ong piang thak puan leh nik tuamtuam tampite en pha kikin ngaihsutna thak anei mi tampi ki om ta hi. Koi pen koi hizaw hiam ci-in alungmang tampi zong ki om hi. I ngeina tawh kituak lo, aki lehbulh pawlkhatte kidop ding, silh huai, silh huai lo ngaihsun pha-in i teel siam ding hi. Tua hi kei leh ngeina kip, ngeina kician anei lo Zomite i suah ding lauhuai hi. Hih lai ah hun om lo ahih ciangin Zosuan momnote-in i Zo ngeina hoih tampi i palsatnate i gen nai kei ding hi.\nTu-in, Malaysia aa om Zomite-in Zo minam puan khat, akibang, uniform in zat ding thu tawh kisai-in ong dotna uh ka lungdam hi. Zomi Cultural Uplift Society in Malaysia Zomi Kipawlna, ZAM tawh thukimin 1967 kum aa Zangkong Siamsin Kipawlna tawh, atung aa kong gen thute leh (lim), aki bawl masapeen leh akikip sak khinsa, pasal tual puan leh numei nik, ‘Zo minam puan hi’ ci-in zat dingin khensat ta uh hi. Maan hi. Hi bek mah ‘official-takin’ Zo minam puan, Zomi national dress cih theih ding ahi hi.\nAtaktakin tu phingphing hi lo-in tumaa kum 50 val laipekin Zogam uk Chin Usi uliante-in akipsak sa uh i Zo minam puan, Cultural Committee (pictured) te silh leh lim sung aa bang, ahi hi. Gam tuamtuam kipawlna kikhoppi, UNESCO-te Colombo Plan Meeting mai ah zong akilaksa, hih ‘Zo Minam Puan’ ahih mah bangin kuamapeuhin thei kim ciatin, Kawl gam leh gam tuamtuam aa om sanggam Zomite-in zong ni thupi ni ciangin zahtakna tawh i zat siam ciat nading kong hanthawn nuam hi. I Zo minam puan ahi zongin, Zomi fashion puante ahi zongin amun, ahun tawh kituakin etlawmtakin i zang ciat ding hi. Dr. Dongno Sept. 14, 2018\nPrevious: A beisa hunte tawh kilemna bawl in ~ Dong Mung\nNext: Pasian that te (Deicide) ~ Suangh Dal\nTunsawmkhai Zokhai says\nHih Siahuanpa’ laigelh kasimleh “Zo Minam” hongci teutau leuleu veh-e mataw.


url: =Tuhun Zo Thaunei te sang’ Pawlpi upa te’n sa manbaihzaw :: ZOMI DAILY\nposted on 4 March 2016 at 7:00 am Lomkholna: Hauthang, News\nTg Biak Sang neulai hun\nKhuado zawh lah hongsawt kik nuamta in Tg Biak Sang zong apu pa khangpan in auk mahmah gamsa bet ding bekbek hong ngaih sun hi. Tg Biak Sang pen aneu tung pan in sa uk mahmah hi a, Thau tawi nuam mahmah ta leh akum cinh masiah thau tawi ding anu te’n aphal kei hi.Tua ahih man Khuado man khin peuh leh thangsiah ding kiging in Kulkeu thaang Tehlop thaang te leh Gawng thaang (Valah, Vagik, Vahui siahna) abawl bawl zelhi.\nKhuahun hong ki hei in guahtui hong kang ta a, vantung te dumsitset in huih vot te hong nung hiauhiau ta hi. Nitak in aksi te phe diamdiam in muh nop mahmah hi. Gam sungah singah vomte, Suangzuu te hong paak in’ Phuitong te zongpaak ding in moom milmel ta hihi.\n(A) Lia San Neem in kikhawm ding zawn ta leh aman Thaang siah den.\nHundang te ah siamsin sangkah den ahi ziak in Nipini bek hun awng ngah ahihi. Nipi ni sim in SENCIL vangngaih Lia SANNEEM in ki khawm ding, lasa sin ding cih azawn thei zelzel hi. Hiii..U Sang Zing teh lasak ding lasin ni maw….maw…maw.. U… Hymm!.\nLia San Neem in azot hang in Nipi ni sim alawm te tawh Vasa beng thang siah in kuan khia den hi. Khe dap nei selo Zothung ip khat sungah Sailii leh athaang bawl teng pua lenlen in Suangzuu paak’ Singgah vom paak te lom hen in tua te tungah kulkeu thaang siah in vasa nam tuamtuam a man den hi.\n(B) Vasa map sim a San Neem sam sim amah bek in zaa.\nVasa amat ciang in lungdam mahmah in nui hiuhiau sa in inn lamciah a, San Neem te Inn ngei atu’n sim in “San Neem’ San Neem”… ken Vasa man acisim khuan khuan zel hi. Avasa mat te inn atun teh meiah em in a an huan na thuk tung aa, Khinpi zawl nuai a akibawl khiin nuai nung bel ah siktul tawh khil deodeu in aha-ang gamhsa in akoih hi.\nVasa amat te khol khol in tampi aphak ciang San Neem te innkuan sam in zotaang maan ngantun tawh huan in innkuan an anek khawm zelzel uh hi. San Neem ahih leh nisim phial in zing khua vak peuhleh lasa kelkel aa, A U Biak Sang zak theihtheih ding in aging theithei in sa aa, lengthe khuang selsel bang in a aw aeu salsal in asa hi.\n(C) Phalbi tunsim singpaak te ah Vasa paang.\nPhalbi hun sung in pheituam sing akawng ah buangnai kithuah ziau te teeng kawm sa in Phui tong paak bawm vasa te paang ding in Nipi ni zingsang sim in akhe zatul kitam sanlele’ khebai liangliang sa in akuan khia den hi. Phuitong Paak nuai ah mei cih in zingsang phalbi khuadam thuak in ling keuhkeuh a amuk te abiangte kektam sa in phuitong paak bawm vasa te apang hi.\nKhuakhal sangkhak pi hun hongtung leh Khuanawl aa Mawngkung pi te leh Khuangsuan Paaksan te vasa in bawm tawlnga lo in nisimzingsang simin vasa abeng hi. Khat vei vei Sun hun sung in khuapih gamsaben uk papi pawl khat te tawh kithuah in sataang ahawl thei zel uh hi. Khua khal hunsung gamsa ( Sazuk,sakhi, Ngal, Vom) cih te om na ah sahawl in alawm te tawh apai thei zelzel hi.\nKeensang sathak om peuh ahzong apai thei zelzel uh hi. Zogam om Biak Sang khua pih te saki duh lua in Sun thapai sataang hawl in kimaan lo thei zelzel ciang in khuazin khuazan in asim ciah thei zelzel uh hi.\n(D) Biak Sang in Zothau tawi theita.\nTg Biak Sang akum hong cing ta in Thau tawi hong kipan ta hi. Sang kah Tan sawm bang tungta leh Nipi nisim in Lai sin loh hun ci’n Thau vuishu/ Thauvui deng ngekngek in a inn tual laizang ah anshu lo buang ding in sumh ngei ah suktum khat tawi kawm in del au au in thau vui ashu hi. Biak inn pan in San Neem in na ngal et sim thei zelzel atheih ciang in deihtaktak in athauvui shudeng kheng velvel agingsak hi.\nSan Neem in zong Biak inn pan thau vui shuk na ging angaih tektek ciangin asinlung heh suak semsem aa, ala sak hun atun ciang a U Biak Sang zak ding in Biak in pan in aging theithei in asa veva thei zel hi. Tua bang hun ciang in Biak Sang in Biak inn lam en khawm sa in nui sim hihuuu in a en hi.\n(E) Biak Sang zi neih ding vai kikupna.\nKhua hun kihei in paito zel a kumthak tungzel Phabi mah hong tung kik zel ciang in Biak Sang Nu le Pa te in ” Sang no aw bang bang hi leh na Nu le na Pa te zong ki teek mahmah ta ahih teh ngaihsut khat nei leng hoih salo nahi hiam aw ” cih kidong hi. Biak Sang in bel kasang zom nuam lai ing ci philphel pong hi.\nA Nu in sang na zop nopleh zom in la Inn ah naki sem zolo nawn lo ahih teh “Nikteeng thei khat peuhpeuh hi leh hoihsa lo na hiam?Aw… Sang no” ci-in a nu in adong hi. Biak Sang in bel nikteeng thei peuhpeuh cih bel hithei kei Nu aw, Pasian thupha mah kilam et tek ahih teh’ “Pasian lam akipia niikteeng thei hi leh” acih kik leh anu in ” San Neem ho leng ai ve ci pah lian’ ahih man in Biak Sang lungsim akoih kha phah vilvel hi.\nBiak Sang Nu in “Bang ci na sa a? Sang no” acih leh Hoih sa mah ing Aman lasasa in Pasian hong phatphat henla Ken Sa va bengbeng leng sa tampi kiman tuah laiding ci zaw sop bilbel ahih man in Biak Sang te nuta kiho na hong lem mahmah hi.\n(F) Biak Sang zi neih huntungta.\nInnkuan sung vaihamsat luatna hang in Sangah kim lai Biaksang in azi neih ding hun hongtung hita hi. Hihbang thu hong om ciang in Biak Sang zong zi nei ding ka hih teh ci in Mopawi ah kisam ding thu le late tanu tapa leh athalloh teng tawh avai hawm pah uh hi.\n(G) Biak Sang zi ding San Neem dongh.\nTua leh nitak khat thallop pa leh Biak Sang Nute San Neem te inn ah zubel tungno khat pua lengleng sa in vahawh uh hi. San Neem Nu leh pa in ” Nu!..Ei… Nu!..ei abang thu hipeuh mah ahia? dihdih uh teh kilam en keisi ung ei” acihi. Vai tengmah kikumto pah uh aa, San Neem leh a U Biak Sang hong kigawm theileh aci hi ve ung thalloh pan a va cih teh Nu le Pa lamtuak bel akithukimh sa hi ve hang in San Neem na dong sin ve kici uh hi.\nLia San Neem zong lasin dingcihmah hi den ahih man kiman lahsak mahmah kawm kal ah Thalloh pa in vaneh phei in tawm vei avaki ho uh hi. San Neem zong aneu tung ah kipan U Biak Sang zusa’ vasa mat khempeuh kinek pih hi a, en bang mah mah lah thuk kik zo peuhmah lo a, Aman ( U Biak Sang ) in asamat peuh nekpih ding hong deih nak leh nial ngam kei ing e..ci ahih man mopawi bawl akiteen ding bek in hong sam ahi ta ahihi.\n(H) Biak Sang Mopawi ah Sapelh bekbek.\nBiak Sang zong sangkah kimlai zi neih ding pen maizum mahmah ahihi. Bangbang leh Nu le Pa cih na mah’ sang mai ning ci in khen tat lian ta a, Anu kiang ah ” Nu Ka mo pawi teh nasia tak in bawl ni in gamsa phelh bekbek leh Zotaang maan ganhul huan ni maw ci in anu kamciam apia hi. A nu in ..Hi ei kata… na cih bang Pasian in hong sak ta hen o ” kici ta uh hi.\nTg Biak Sang pen laihuan pi nai simsim ta leh Sang tuakphet thungip suah khia in Mopawi sa ding gamsa beng in thau pua in gamvak kipan pha mahmah ahihi. Gamsa sakhi, saza, sazuk Ngal, sathak, omna tata ah sa abeng den hi. Tampipi man in tuah pah den a, saphelh bekbek beemdim in akhol pit phet hi.\nLaihuan pi kiman lopawi hun kipat ding hun kim pawl khua mite in antawk ding kipat sipsip madiak laitak hun in Biak Sang in San Neem pui in mopawi na sia tak in abawl uh hi. Zing khuavak in tanu te Zotaang maan ngantun huankipan pah uh hi. Mo pawisa ding bang akingo nam maw? cih khuami te lung hi mawhmah mah ta uh ahihi.\n(I) Innsung Beem dim Saphelh pusuah pih.\nTua lai tak gamsa nam kim saphelh bekbek innsung pi aa Suutpi paam aom Beem sung dim akikoih gamsa nam kim tanu ten abeem tawh hong zawng suah ta uh hi. Sa phelh keu lua ahih man in tuisosa ah huan diah kik in amalh masa ansukna suumh ah tanu ten shudeng zanziahziah ta uh hi. Gim nam tui viauviau ahih man in mopawi sim pai te bang in nitum kuan in an kuang kilui taleh cici in acil uh valhvalh ta mai uh hi. Mopawi bawlna Biak Sang te inn kingal muh peuh leh gamsa pelh gim namvelvel ta a, tua kim a khua miteng acil valhlo kuamah kaom kei uhhi kici zaizai liang hi.\n(J) Mopawi an kine ziahziah ta.\nZotaang maan nganhul huan hong min ta in tanu te in nahtang teh tungah anlui hong kipan ta hi. Umkeu bekbek saphelhkeu tui hawp na ding akilkil in tanu te’n sawp in aging lialua ta hi. Keu kihawm masasa khua mi mopawi sim te in mopawi an ne ziah ziah ta uh ahihi. Gam saphelh namkim huan na tui pen cik lah cik lim lah lim kisa in umkeu in ahawp ziah ziah uh hi.\n(K) Mokeu aliat dan nasialua.\nLia San Neem leh Tg Biak Sang ( Monu le Mopa) an ane khawm sak uh a, Lia San Neem satui keu ding in umkeu agol khia mahmah umkeu phellian pi khat atawi sak hi. Tua umkeu phel pi tawh gamsa phelh tui Lia San Neem ( monu ) in ahawp ciang akhut nih in keu tawi neinai kul a, keu phel lian lua ahih man in San Neem lutung kheng to hi. Monu San Neem in satui ahawp sim in kua mah in amaitang ki muthei nawn lo ahihi cihi. Keu in amaitang teng kuhsiin liang ahihi.\nNitak mopawi an nek khitciang in mopawi lawm in Mozu kilup teng dawn in zan hak in alam ziahziah uh hi.\nHun hong paito zel in Sang hong kihong kik ta aa, Biaksang zong Pasian thupha tawh San Neem in thu angetnget sak na hanghiam Siamsin na Pawl 10 hong zo thei cih thu kiza thak ahihi. Khua mi te in Pasian thu um lasa siam Lia San Neem tawh kiteeng kei leh alai zo kei in teh ki ciliang hi. Banghiam cih leh Gamsa ben uk sa lua uh ahihi.\n(L) Siamsin na zom ding University khat pai.\nBiak Sang zong Dawlsang Siamsin ding kipan kik in University lam ah application bawlding in ava pai leh alawmte pawl khat zong na om aa, Pasal pawl khat in Biak Sang, Biak Sang “EHHEM!…EHHEM! Kakuhsuak lua” ci mawkmawk uh hi. Nungak Lia paallai pawl in bel “PAPI THAK, …PAPI THAK” ci in akhut uh betsan sese uh hi. Mimai zum khekhe laitak in “siii..dihdih uh teh” aci Biak Sang apa pi zawh teh akingai sak tam mahmah nungak hon khat zong om ahihi.\nInn lam hong ciah kik a inn atun zawh nipi kalkhat teh a pa dam lo leitung nusia dihdih ahihi. Sang zom thei nawn lo in a nu leh azi San Neem tawh apa masuan teng sep ding hong kipa hi.\n(M) Lokuan Vaiciah azitawh ton ngeilo, Gamvak den.\nBiak Sang pen theih sa mah bang in Lokhuan leh zong nitak vaiciah hun ci’n sim in gamvak(Va lah’ Vagik ngiah ngai) den a, gamsa man den ahihi. San Neem zong nau hong nei ta hih man in ateek nu akepnop tawh, lo akuan nop tawh, sing apuak nop tawh, ansuk kul lai nop tawh, Vok an ak an piak kul lai in buai mahmah ta hi. Biak Sang lah gamvak den a, kikhop hun zong thei lo lel hi. Nipi ni San Neem kikhawm pai leh Biak Sang zong a Zothau mah la in gamvak hi den hi.\n(N) Gamsa nidang bang in tamnawn lo.\nHun hong pai to zelzel gamsa te beibei a, nidang bang nawn lo in Biak Sang gam avak hang in tuah sia den ta hi. San Neem zong naugil golsemsem ta hi. Nikhat nau suak ding in aom dan hong kikhel petpet ta hi. Gim kisa simsim hi. Ahih hang in Biak Sang in gamvak san teitei ding in hong kithawihi.\nSan Neem zong ahet suak lua in “lemlam cei ..nangpa nangpa” … khawl ta heuh in gamvak kei tapeuh ci in kho hi. Biak Sang in a Zothau alak teitei leh San Neem zong anik singten to in kaito a, Zothau kisut in inn lim teng ah awng zak zak uh hi.\n(O) Thei Oo, Thei Oo\nBiak Sang inzong kaneu tung a, saben auk sa hi veng aw , Hong khak zo kei ni teh! Nang numei aw.. Pianbang peuh piang talel ven ci’n ci hi. Tua leh San Neem in zong ” Thei oo thei oo.. Tuhun Zothau neite sang Pawlpi Upa te in sa manbaih zaw” kici in awng zakzak hi. Biak Sang in zong dawng kik leuleu a, “na pawlpi Upa te kuang sunga abaih sa a omteng aman hi ve aw lawmlawm ve teh’ .hongkhah in… hong khah in! ka Zo Thau hong pia mengmeng in kicihcih laitak San Neem nausuak a, tapa hoih mahmah khat anei uh hi.\nNau hong suak taktak ciang in a nupa un akitot lala na teng om nawn lo a, nau mel hoih mahmah amuh uh ciang in lungdam in Pasian tung ah lungdam ko in Zomi inn kuannuam te suak in gamtuamtuam ah atu ata tedong in atungsak tauh hi.\nPrevious: Leitung Kipei Zel Ding Ah ~ Hau Za Cin\nNext: Politics Alert: attn- ZomiZomiZomi ~ Pu Zokhai